NOAUA! 359 alea by egunea - issuu\nASTEKARIA - 2009ko martxoaren 13an - XIII. urtea - Usurbil, 359. zenbakia\nAstebur u honetan kenduko dira kaleko zabor ontziak\noraindik asko dago egiteko\nNoaua! - 2009ko martxoaren 13an\n670 kilo bildu ziren, Saharara bidaltzeko\nuztira 400 elikagai tona bildu dira Sahararen aldeko elkartasun kanpainan; errefuxiatu kanpamenduetan bizi diren herritarrengana iritsiko diren tonak. Kopuru horretatik 670 kilo Usurbilen bildu ziren urtarrilean zehar, Udarregi ikastolan eta Aliprox eta Dia saltokietan egokitutako guneetan. Krisialdi ekonomikoa bete-betean batetik eta aurten bilketa egiteko epea laburragoa izanik, espero zen jaitsiera (beste urte batzuetan gehiago bildu da gure artean). Kanpainako eragileek eskerrak eman nahi dizkiete, urteroko ekimenean parte hartu duten herritarrei, baita Udarregiri eta saltokiei ere.\nUrtarrilean hasi zen Sahararen aldeko bilketa. Krisiak eraginda, aurten elikagai eta osasungai gutxiago bildu dira.\nAUKERA BERDINTASUNA AZTERGAI\nElkarteko lehendakaria: Ana Aizpurua, elkartea@noaua.com Aldizkariko koordinatzailea: Imanol Ubeda, erredakzioa@noaua.com Idazkaria: Alaitz Aizpurua, elkartea@noaua.com Publizitatea: Bea Alda, publizitatea@noaua.com Kolaboratzaileak: Lontxo Zubiria, Ane Manzisidor, Maria Angeles Arruti, Ainhoa Salsamendi, Maria Jesus Urbieta, Nerea Korta, Aritz Gorriti, Jone Eizmendi, Ainara Arnaiz, Begoña Rekondo, Iñaki Agirresarobe, Ana Urdangarin, Eneko Harreguy, Iñaki Labaka, Koldo Huegun, Aloña Loidi, Imanol Goenaga, Agustin Esnaola, Alex Tello, Pako Agudo, Sara Lazkano, Nerea Aizpurua, Alazne Begiristain, Xabier Arregi, Edorta Agirre, Pello Aranburu, Ainara Uribe, Joseba Pellejero, Maider Makazaga, Aloña Pulido, Ainhoa Azpiroz, Aitor Landaluze, Josu Aranberri, Luis Aranalde, Nerea Zinkunegi, Idoia Torregarai. Denborapasak: LUMA, O.E. Erredakzio kontseilua: Imanol Ubeda, Aritz Gorriti, Alaitz Aizpurua. Informatika: Topaguneko informatika zerbitzua. Banaketa: Miren Azkonobieta, Olatz Rezola, Amaia Zumeta. Tirada: 2.600 ale Lege-Gordailua: SS-668-96 - ISSN: 1136-6818\nNOAUA! TXIKI, KUTXA ESPAZIOAN\nANDATZA MENDI TALDEAREN IRTEERA\nInprimategia: Antza. Zirkuitu Ibilbidea, 2. 20160 Lasarte-Oria.\nndatza udal aldizkariaren azken aleak dakar albistea. Dagoeneko, herritar askok irakurrita izango duten berria. Gaiak jakinmina pizten duelako. Hau da, hain zuzen, hizpide hartuko dudan artikulua: “Etxebizitzaren arazoari irtenbidea emateko lanean ari da udala”. Gazteleraz, “Objetivo: remediar el problema de la vivienda”. Bi hizkuntzetan jarri dut titularra, bai. Izan ere, albistea bakarra bada ere, bietan ez baita informazio bera ematen. Txikikeria batek atentzioa deitu dit. Seguruenik, azalekoa baino ez dena. Maketazioa egiterakoan, kastellanozko bertsioa moldatzen hasi, testua espazioan sartu ez eta nonbaitetik laburtu behar. Edo akaso, ausartagoa iruditzen zaidana. Itzulpena, libre antzean egin nahi izan dela. Auskalo, “Mañana y tarde / bihar eta berandu (bus geltoki batean jasoa)” eta antzeko perlak gogoangarriak badira ere, ekidin asmoz edo. Kontua da mezua behar bezala ez jasotzeko arriskua duela itzulpen libreak. Hori da hain zuzen nire atentzioa deitu duen txikikeriak. Euskaraz eta gazteleraz ez dela gauza bera adierazten. Ez naiz itzultzaile. Baina zoritxarrez, euskaldun kazetarioi maiz tokatzen zaigu lan horretan aritzea, tartean, euskal iturrietatik datozkigun ele bakarreko albisteei “esker” (gaztelera hutsean, noski). Baina hori beste upel bateko sagardoa da. Itzulpenak egiterakoan, hau da nik egin izan dudana: testuak esan nahi duena interpretatu eta era ulergarrian itzuli. Harira, Imanol. Euskarazkoan, hau dio Andatza udal aldizkariak: “(...) Lehentasuna alokairuzko etxebizitzei eman arren, orain arte bezala babes ofizialeko etxebizitzak eraikitzea bultzatu nahi du udalak. Hala ere, testuinguru ekonomikoak\nez du egitasmo hori aurrera eramaten asko laguntzen. Horregatik, hori egitea posible ez bada, etxebizitza tasatuak eraikitzea ahalbidetuko da (...)”. Gaztelerazko testua irakurtzen bada, “tasatuak eraikitzea ahalbidetuko da” esaldiaren itzulpena ez da inon azaltzen. Lehen esan dut, akaso aldizkariaren maketatzaileak espazio arazoak izango zituen nonbait, eta guraizeak atera behar. Baina edukiari dagokionez behintzat, ez dirudi betelan moduko esaldia denik hori. Beste era batean esanda, itzulia izateko baduela garrantziarik, ala ez? Edo kastellanoz hitz egiten dutenek libreak edo babes ofizialekoak bakarrik erosten dituzte? Ez al dute tasatuetan izena emateko ohiturarik? `Gauza garrantzitsuagoak bazeudek munduan, eta hi txikikerietan´, pentsatuko du baten batek (maketatzaileak edo itzultzaileak, esate baterako). Tira, ba akaso arrazoi osoa izango du. Albistearen pasarte horrekin jarraituko dut, baina honakoan mamiari helduz. Nik dakidala, etxebizitza tasatuetan izena emateko baldintzak ez dira etxebizitza babestuen berberak. Prezioak tasatuetan, altuagoak direlako, besteak beste. Tasatuetan prezioak altuagoak direlako, izena emateko baldintzak ez dira babestuen berberak... Kasu horretan, babestuak egin ez eta tasatuen aldeko apustua egiten bada, hau nire iradokizuna: izena ematen duten herritarren testuinguru ekonomikoa ere kontuan hartzea. Txikikeriak alde batera utzita, laster gai honi buruzko bilera ireki bat egingo dela dio Andatza udal aldizkariak. Hori da inportanteena. Zalantza denak argitu eta komunikazio zuzena ahalbidetuko duen batzarra deitzea.\nLuis Aranalde - Aitor Landaluze - Imanol Ubeda - Aritz Gorriti - Nerea Zinkunegi - Maialen Unanue - Joxe Piñas - Unai Agirre - Idoia Torregarai\nGure Pakeako bazkideei\nartxoaren 6tik aurrera, haragi zozketarako txartelak jarriko ditugu salgai. Zenbaki bakoitza euro batean. Lehenengo zozketa martxoaren\n15ean izango da (igande honetan). Bestetik, oraindik urteko kuota ordaindu ez dutenentzat, beste epe bat irekitzera goaz: martxoaren 31 arte.\nEgun horretatik aurrera, bi euro gehiago ordaindu beharko da kuota. Gure Pakea elkartea\nNoaua! - 2009ko martxoaren 13an PIL-PILEAN\n“Garai berri bat hastera doa” Astelehenetik aurrera, atez ate egingo da hondakinen bilketa\ndalak eta San Markos Mankomunitateak atez atekoaren aldeko apustuarekin bat egin dutela argi utzi zuten beste behin ere, pasa den astean eskainitako prentsaurrekoan. Martxoaren 16a hurbil dagoen honetan, garai berri baten hasiera gerturatzen ari da atez ateko sistemako eragileen esanetan. Erakutsitako jarrera parte hartzaileagatik herritarrak zoriondu nahi izan zituzten. Bilketa modu berria jarriko duen lehen herria Usurbil izango da, baina ez azkena eragileen esanetan. Jada, itxarote zerrenda dago eta. “Aro berria zabalduko da Usurbilen eta Euskal Herri osoan”. Iragarpen horixe egin zuen Xabier Mikel Errekondo alkateak, atez atekoari buruz San Markosko Mankomunitateko eta Udaleko ordezkariek pasa den martxoaren 5ean eskaini zuten prentsaurrekoan.\nRIKARDO ORTEGA, SAN MARKOS\n“Zortea opa dizuet. Zuen arrakasta gu guztion arrakasta izango delako” Hondakinen arazoari aurre egiteko konponbide gisa eta ingurugiroa zein herritarren osasuna zaintzeko kudeaketa modu onena bezala aurkeztu zuten, martxoaren 16an abian jarriko den atez ateko bilketa. Sistema berritzaile gisa, egungo zabortegien beharrik ez dagoela erakutsiko delako, aitzindaria Usurbilen halako kudeaketa modua abian jarriko duen lehen herria izango delako. Eta teknikoki bideragarria, baita egungo sistemarekin alderatuta ekonomikoki aurreztailea ere. Hondakinak, birziklatu, tratatu eta berrerabiltzeko lehengaietan bihurtuko direla eta egungo birziklatze tasa irauli nahi dela adierazi zuten; gaikako bilketa egungo %20ko mailatik, etorkizunean %80ra igotzea hain zuzen. Eta azkene-\nEzker eskuin, Jordi Colomer, Rikardo Ortega, Xabier Mikel Errekondo, Imanol Azpirotz eta Izaskun Txintxurreta. Atez ateko bilketa sistema berriko eragile nagusiak.\nan, prentsaurrean aipatu zenez, “erraustegiaren zentzua desagerraraztea”. Horretarako Usurbilek bakarrik ez, gainerako herriek ere atez atekoaren aldeko apustua egitea beharrezkotzat jo zuten.\nZorionak herritarrei Gipuzkoako, Herrialde Katalanetako edota estatu espainiarreko hainbat udalerrietatik jasotako babesa eskertu nahi\nizan zuen alkateak. Herritarrei mezu bikoitza helarazi zien; eskerrak eman zizkien parte hartzeagatik eta erakutsitako jarrera baikorragatik zoriondu nahi izan zituen. “Guztion artean lortuko dugu bilatzen ditugun emaitzak”, adierazi zuen. Animo hitzak helarazi nahi zizkieten atez ateko hondakin bilketa sistema berriko ardatza izango diren herritarrei.\nHondakinak ateratzeko identifikazio zenbaki bat edukiko du etxebizitza bakoitzak\nntzi marroi bakoitzaren jabeak bakarrik jakingo du, zer zintzilikagailuetan utzi beharko duen egunez eguneko hondakin zatia. Gainera, organikoa etxe atarietan uzteko kubo marroi bakoitza norberaren zein den jakiteko modua ere izango da. Inork berea ez den kuborik etxera ez eramateko, eta noski, familien pribatutasuna errespetatu eta zaintzeko. Baita atez atekoa ondo egingo dela ziurtatzeko\nere. Horretarako, Udalak egunotan eskutitz bat bidaliko die hondakinak atez ate bilduko dizkieten herritarrei. Gutunean identifikazio zenbaki bat izango du. Horrekin batera, zenbaki bera daramaten bi pegatina. Zenbaki hori buruz ikasteaz gain, herritar bakoitzak jasoko dituen bi pegatinak, zati organikoa jasotzeko erabiliko diren ontzi marroi banatan itsatsi beharko ditu.\naztetxoak kalean ikusten ditut, gurasoen etxean edo kobazuloetan ez daudenean. Gaztetxoak, haur eta gaztearen arteko aurre-nerabeak. Ezagutzen ditut, beren adinarekin halakoa izan bainintzen (gazte eta heldu denok bezala) eta beranduago, beraiekin elkarbizitza landu nuelako (kale hezitzaile bost urtez, ez aspaldi). Beren denbora librean telebista eta bideojokorik gabe egoten direnean, askotan galduak egoten dira. Dirudienez, asko ez dira ligatzen hasi oraingoz eta kirola, musika eta bestelako diziplinetatik libratu eta denbora-pasarako tarteekin aurkitzen direnean, ASKOK zer egin ez dute jakiten. Nolabait aspertu eta orduan, blokeatzen ez badira, elkarri aztoratzen edo auzoa zirikatzen hasten dira. Batzuetan modu egokian, besteetan ez. Aukera ugariak izan ditzakete eta batzutan ahalegintzen dira zaletasunei bidea ematen. Baina bat “galdua” dagoenean nahiarekin ez du nahikoa, orientazioa (eta akaso, laguntza) behar du. Dena den, argi gera dadila galdua esan dudala eta ez, desbideratua.\nurten ere euskarazko film laburren zirkuituaren barruan, zortzi pelikula ikusi ahal izan genituen Sutegin. Ordubeteko saioa izan zen eta bertan gai ezberdinak jorratu ziren. Bakardadearen gaia “Kabia” eta “Lo bakarrik” filman ikusi genuen. “Musika” izenekoan berriz, haur batek errespetua zer den ikasiko du, elbarri baten bidez. “Berde” izenburua duena berriz, ez genuen ulertu. Batzuetan gertatzen zait film laburrekin, nahiko abstraktuak egiten zaizkidala. “Egiatik gezurrezko bizitzara” filmak, patua du gaitzat. “Poema” filma torturari buruzkoa zen eta bertan, idazle poloniar batek idatzitako poema baten irakurketa egiten dute torturatuak izandako zenbaitek. Azken biak arinagoak ziren, bata “P. D.” izenekoa, irudimen haundikoa, eta azkenengoa “Bankuaren lapurreta”, barre eginarazi ziguna, komedia moduan egina. Proiekzioa bukatu ostean, Iban Del Campo arrasatearrak eta “Lo bakarrik” lanaren zuzendariak azalpen batzuk eman zizkigun bere filmari buruz. Adibidez, hiru egunetan eta Tabakaleran grabatu zutela bere laburmetraia. Berak eta Harkaitz Cano idazleak produzitu zutela, Arrasateko udalaren dirulaguntza txiki batekin. Bukatzeko gerturatutako jendeak ere izan zuen galderak egiteko aukerarik.\nUler nazazuen ‘adibidea’: auzoko gaztetxoek pintura sprayak hartu eta ‘pintadak’ egin dituzte. Baina ez dakite NOLA (hitzak dituen zentzu guztiak kontuan harturik). Graffiti tailerra (eta tokia) behar dute. Ikastaroa baino, beren neurrirako tailerra baizik. Nork erakutsiko die?\nGuztion esku dago\nabonetan Olentzero etorri zain egoten garen moduan aurkitzen gara momentu honetan. Zergatik diodan hau? Astelehen goizean hasiko baita ofizialki atez ateko bilketa. Gero eta gutxiago falta da azken hilabete hauetan horrenbesteko eragina izan duen zaborraren festa honi hasiera emateko. Aste honetan dagoeneko Atxegalden jarri dituzte konposta egiteko erabiliko ditugun kubo marroien zintzilikarioak. Beraz prest gaude atxegaldetarrok (baten batzuk kenduta…) ekimen honetan parte hartzeko. Denon laguntzarekin lortuko dugu herrian eta bereziki gure auzoan hainbesteko buruhauste sortzen dizkigun zaborraren arazoari irtenbidea ematea. Larunbat eta igande honetan kontenedore edo edukiontziak (zabor, paper eta plastikoenak) kaleetatik desagertuko dira, beira biltzeko edukiontziak izan ezik. Atez ateko bilketa astelehenean hasiko da eta ordutegia hauxe izango da: goizeko 6:30-8:30ak artean. Bestalde, hil honen 19tik 22ra zubia izango dugu askok baina atez ateko bilketa zerbitzua ez da etengo egun horietan. Dena ondo ateratzea guztion esku dago, bestela Olentzerok ikatza banatzen nahiko lan izango du aurtengo gabonetan…\ngunero joaten naiz Usurbila eta askotan bitan ere bai eta egia esan, aspaldian behintzat, mozkortuta bezala ibiltzen naiz autoarekin bidean, beste guztien moduan. Hasi Intxaurretatik eta Lasao arte, zuloz betea dago errepidea eta haiek saihesteko horrela ibili beharra dago. Gutxien espero dugunean, hor geratuko gaituzte ertzainek, alkoholemiaren froga egiteko. Badakigu gauzak konpontzea ez dela esatea bezain erraza baina, gauza zailagoak ere egiten dira eta hau horrela dagoela bada denbora. Gainera, argi geratu da petatxoak jartzea ez dela nahikoa eta erdizka konpondutakoa berriz ere segituan zulatzen dela. Ez dakit Udalaren lana edo Foru Aldundiaren ardura den errepideak konpontzea, baina tarte honetatik bidaltzen dut abisua, ea baten batek irakurtzen duen eta konponbidea jartzen dion arazoari. Konponketaz ari garela, pasa den asteko haizeteak ere konpondu beharrekoak utzi dizkigu auzoan. Frontoiaren sabaia altxa du eta inguruan zeuden zenbait kotxe ere kaltetu zituen, teilatuko estalkiaren zatiak harrapatuta.\nilabete bat pasa dut Usurbilgo ikastolan, ume guztien inguruan, musika saio bakoitzean praktiketan. Harrigarria da zenbat aldatzen diren gauzak txikia zarenetik apur bat handitzen zarenera. Zein desberdin ikusten diren gauzak ume zarenetik handiago zarenera. Polita da ikustea nola gozatzen duten umeek zuk gozatzen zenuen gauzekin, eta gozatzeko aukera izan ez zenuen beste batzuekin. Polita da ikustea ze indarrez abesten duten, zein gogotsu jolasten duten eta zenbat daukaten eman eta jasotzeko. Umeetan bezala sentitu naiz une askotan, hainbeste gustatzen zitzaidan musika saio horietan murgildurik. Inauteriak tartean, txikiak ginenean gehien gustatzen zitzaigun tartea izaten zen, dantzak prestatzen genituelako mozorroekin batera, eta ondoren kiroldegian izugarrizko ikuskizuna sortzen zelako, milaka pertsonez betetako eserlekuen aurrean. Aurten ere, modu desberdin batean baina antzekoa bizi dut. Inauteriak bukatzean, prestatzeko beste ehun gauza, bata bestearen atzetik, milaka gauza baitaude antolatzeko. Honetan eta horretan pasa zaigu hilabetea, motz geratu zaigu, egia esan. Baina asko ikasi dudala esan dezaket. Musikari buruz, ikastolari buruz, eta batez ere, umeei buruz.\nTeilatua frontisetik hasi eta lehenengo zenbakietako sabaia erabat altxatu du, bai txapa eta baita soliboak ere. Hauek gainera Eliza Zaharreko teilatua kolpatu eta hemen ere kalteak eragin dituzte. Eta azkenik auzokide batzuen autoak ere nahiko kaltetuak izan dira. Lanak izango dira hau guztia konpontzen. Eguraldiak horrelakoak ekarri dizkigu eta aurre egin behar denei. Ez dago beste aukerarik.\nHerri bilera Kaxkapen\nsurbildarrek martxoaren 16tik aurrera bere herriaz harroago egoteko moduan izango dira. Izan ere, atez ateko bilketarekin, Usurbil erreferente izango da garapen iraungarriaren bidetik modernizatu nahi duten gainontzeko herri eta hirientzat. Hor ikusten dut Usurbilgo alkatea, aurki hango eta hemengo hitzaldietan Usurbil %80ko birziklatze tasara nola iritsi den azaltzen. Ea ba tasa horretara laster iristen zareten eta, bejondeizuela!, Usurbil herri txiki euskaldun izatetik herri euskaldun moderno izatera pasako da eta. Donostiak halako batean hartuko ahal du bide hori... oraingoz, behinik behin, Garbi-txikiaren kontuan Donostiako Udala trabak jarri eta jarri ari da eta, egoeraren larriaren aurrean, Herri Batzarrak zubietar guztioi bilerarako dei urgentea egin digu. Herri bilera ostiral honetan, 18:30ean izango da Kaxkapen. Bai, bai, Kaxkapen, alegia, frontoi atzeko lokalean. Zubieta Lantzenek deitutako lehiaketan (eskerrik asko parte hartu duzuen guztioi) Karmele Urdanpilletak Kaxkape izena proposatu du eta bi lagunentzako sagardotegiko afaria irabazi du. Izena nondik datorren? Jo www.blogak.com/zubietalantzen webgunera...\nHasi da Soinurbil\nivertimento konpainiarekin hasi zen asteartean Soinurbil, Zumarte Musika Eskolak antolatu duen Musika Astea. Aurten, bosgarren edizioa ospatzen den honetan, Gipuzkoako musika talde askoren bisita jasoko dugu. Ostiral honetan, saxofoia izango da izarra. Hernani eta Usurbilgo saxofoi ikasleek musika klasikoa eta jazz doinuak eskainiko dituzte. Larunbatean, Oñatiko abesbatzak hurbilduko dira Sutegira eta Zumarteko ikasleekin batera arituko dira kantuan. Igandean, aldiz, Tolosako Musika Banda kalejiran ibiliko da.\nOñati eta usurbilgo abesbatzak larunbat honetan arituko dira Sutegin kantuan. Arratsaldeko 18:30ean hasiko da kantaldia.\nAsteburua bete ekitaldi Martxoak 12, osteguna 14:45/15:30 Zumarteko ikasle gazteen kontzertu pedagogikoa Udarregi ikastolako ikasleentzat Sutegin. 4-7 urte arteko ikasleei zuzendua.\nMartxoak 13, ostirala 19:30 Hernaniko “Hernasax” Saxofoi Taldea, Zumarteko saxofoiko ikasleekin batera Sutegin.\n18:30 Oñatiko “Ganbara Txikitxoak”, “Ganbara Txiki” eta Zumarte Txiki eta Zumarte Abesbatzak Sutegin.\nMartxoak 15, igandea 11:30ean kalejira Tolosako Musika Banda. 12:30ean, Tolosako Musika Bandaren kontzertua frontoian.\n19:00 Usurbilgo Zumarte eta Orioko Danbolin Musika eskolako ikasleak Orioko kultur etxean. Antolatzaileak: Zumarte Musika Eskola eta Udala. Laguntzaileak: Gipuzkoako Foru Aldundia, Kutxa eta Euskal Herriko Musika Eskolen Elkartea.\n“Andatza” taldeak Elgoibarren kantatuko du larunbat honetan\narunbat honetan, “Elgoibarko Herria, Instrumentu Taldeen Lehiaketan" arituko dira argazkian azaltzen diren gazte musikariak. Andatza taldeko kideak dira eta Zumarteko Musika Eskolan ikasten dute. Elgoibarren 18 urte bitartekoen kategorian hartuko dute parte. Arratsaldeko 16:30ean hasiko dira B kategoriako 13 taldeen emanaldiak, Inazio Bereziartua Musika Eskolako\nauditorioan. Bi abestirekin aurkeztuko dira lehiaketara: "Iluntzean" (Maixa eta Ixiar) eta "Guk euskaraz" (Urko). Taldeko partaideak: Eneritz Agirre (trikitixa-ahotsa), Nekane Otaegi (trikitixa-ahotsa), Oihana Arsuaga (gitarra elektrikoa), Ainhoa Azpiroz (teklatua) eta Jokin Irastorza (bateria). Juan Tapia da euren irakaslea. Zorte on!\nLehiaketan parte hartuko dute “Iluntzean” eta “Guk euskaraz” kantuekin.\nNoaua! - 2009ko martxoaren 13an PUBLIZITATEA\nAsteburu honetan kenduko dituzte zabor ontziak...\naleko hondakin ontziak agurtzeko garaia heldu da. Gertaera ez da oharkabean igaroko. Atez ateko eragileek jaialdia antolatu diete. Kalejira eta musika tartekatuko dira larunbat honetan, eguerdi partean burutuko den ekitaldian. Eguerdiko 12:00etan hasiko da jaialdia frontoian. Hondakinen inguruko emanaldia eskainiko dute Porrotx eta Marimotots bikote ezagunak. Ondoren, egungo hondakin kudeaketa sistema, kaleetan aurki ditzakegun hondakin ontziak agurtzeko tartea hartuko da, kalejira baten bidez. Jaia hasiko den lekura itzulita, pilotalekuan atez ateko eragileek martxoaren 16tik aurrera abian jarriko den bilketa modu berria aurkeztuko dute jendaurrean. Jai giroak, Joseba Tapia ardatz izango duen erromeri giroarekin jarraituko du. Eta Mal de Ojo tal-\nHonako hauek irudietako eduki ontzien azken orduak dira. Astelehenerako guztiak desagertuko dira, berde kolorekoa, beirarena izan ezik, kalean jarraituko baitu.\ndeko abeslariak atez atekoari buruz egindako abestia ere entzun ahalko da lehen aldiz. Sabela betetzeko berriz, pintxo jana izango da.\nBazkalordura arte luzatuko den jaialdia oparoa izango da. Errausketaren Aurkako Plataformak ere hartuko du parte.\n...eta astelehenean hasiko da atez ateko bilketa\nritsi da hondakinen kudeaketa modua aldatuko duen eguna; M-16a. Kaleko ontziak agurtu, eta atez atekoari harrera egiteko garaia ailegatu da. Astelehenean ekingo zaio. Jasoko den lehen hondakin zatia organikoa izango da. Prestatu beraz ontzi marroiak. Martxoaren 16an dator aldaketa. Goizeko 6:30-8:30 artean, atez atekoa egingo den etxe atariak organikoa jasotzen duten ontzi marroiez beteko dira. Jarraian, Udalak kontratatu dituen bost langileek bilketa lanei ekingo diete. Aipatu ordutegiarekin moldatu ezin dutenek, bi larrialdi gune eskura izango dituzte; bata Atallun (Ingemar ondoan) kokatua, eta bestea Aginagan. Edozein zalantza argitzeko, 900 776 776 telefono zenbakia, atezate@usurbil.net e-posta edota Sutegiko informazio bulegoa hor daude.\nUdalak prest du guztia. Herritarrek ere beharrezko materiala etxean dute. Langileak eta bilketa kamioia kalera ateratzeko prest. Atez atekoa hastea baino ez da falta jada. Martxoaren 16a ate joka dugu.\nEgunez egun, papera, ontzi arinak, erreusa edota pixohialak bilduko dira. Hondakin zati bakoitza noiz bilduko den edota etxe atarian nola utzi behar\nden jakiteko, egutegia begiratu edota hor dago Udalak kaleratutako gida ere. Guztia prest dago beraz, atez ateko bilketa sistema berriari ekiteko.\nNoaua! - 2009ko martxoaren 13an ELKARRIZKETA\nUsurbilen ere, emakume eta gizonen arteko desberdintasunak nabariak dira Hala dio Elhuyarrek Udalarentzat egin duen diagnostikoak\nukera berdintasuna aztergai da egunotan. Diagnosia osatzeko burututako datu bilduma aurkeztu berri dute Artzabalen. Baina gizon eta emakumezkoen aukera berdintasunaren alorrari lotuta egin nahi den lana hemen ez da amaitzen, plana diseinatzea falta baita. Elhuyar Aholkularitzako teknikari Aizpea Otaegik aipatu moduan, diagnosian bezala, prozesu honen bigarren fase horretan ere, elkarlana giltzarria izango da; Udala eta Elhuyar Aholkularitzarena, baina baita herriko eragile zein herritarren parte hartzea ere. NOAUA! Bildu dituzuen datuetan, gizon eta emakumeen aukera-berdintasunari lotuta, zer nolako desberdintasunak ageri dira? Aizpea Otaegi. Errealitateak Ăąabardura asko ditu eta ez da erraza eguneroko bizitzako desberdintasunak aztertzea. Gainera, horren berri eman dezakeen informazioa askotan eskasa izaten da eta, dagoenean, ez da sexuaren arabera bereizita egoten. Lehendabiziko zailtasuna, beraz, errealitate hori aztertzeko baliabide falta da; eta ez badugu errealitate hori aztertzeko bitartekorik jartzen, ez dugu izango errealitate horren berri eta ez dugu ikusiko erreali-\nEgin berri den diagnosia baliatuko dute berdintasun plana osatzeko.\ntate hori aldatzeko edo eraldatzeko beharrik. Horregatik, lehendabiziko lana errealitate hori aztertzea da, eta lan honek horretarako balio izan du: errealitate hori ikustarazteko. Azterketak, noski, emakume eta gizonen arteko desberdintasunak jarri ditu agerian. N. Beste herriekin alderatuta, ondorio edo ezaugarri nabarmenen bat azpimarra daiteke, bereziki Usurbilgoa izan litekeena?\nA. O. Datu horiek orokortu egin daitezke, joera orokorrak dira, EAEko datuak aztertuz gero, topatuko ditugunak. Kontua da errealitate horren aurrean zer jarrera hartzen dugun. Horretan dago, beharbada, herri batetik besterako aldea. Usurbilen kasuan, Udalak urrats bat egin du, hainbat udalerritan ematen ari dena: egoera aztertu eta ikustaraztea. Hori da abiapuntua eta horixe da, hain zuzen, besteengandik modu positiboan bereizteko modua.\nâ€œBerdintasunarekin zerikusia daukaten gaietan, oraindik beharrezkoa da hausnarketa sustatzeaâ€? NOAUA! Aukera berdintasunaren gaiari buruzko gertuko ala urruneko ikuspegia dute herritarrek? Aizpea Otaegi. Egia esan, gure lan egiteko modua eraldatzailea da eta horrelakoak lantzen ditugunean beti izaten dugu helburu bat, zeharkakoa baina oso garrantzitsua: gaiaren inguruan jendeari hausnartzeko aukera ematea eta gaiarekiko sentsibilizatzea.\nBerdintasunarekin zerikusia daukaten gaietan, oraindik beharrezkoa da hausnarketa sustatzea eta sentsibilizatzea, eta egitasmoak horretarako aukera izan nahi izan du. N. Nola baloratzen duzue orain arte burututako lana? A. O. Oso ondo. Honelako ekimenak martxan jarri eta garatzea oso\ngarrantzitsua da, zuzen-zuzenean eragiten dutelako herritarren bizi-kalitatean, bai emakumeenean, bai gizonenean. Dena den, garrantzitsua litzateke diagnostikoa egitetik urrunago joatea eta abiatutako lanarekin jarraitzea: Plana diseinatzea eta garatzea, Udalak giza baliabide espezifikoak izateko urratsak egitea, etab. Eta badirudi Udala horretan ari dela.\nAizpea Otaegi Elhuyarreko aholkularia\nâ€œPlana diseinatzeko fasean, usurbildarrek zeresan handia izango duteâ€? NOAUA! Egindako datu-bilketa zertarako baliatu nahi da orain? Aizpea Otaegi. Datu-bilketak errealitatearen argazkia ateratzeko balio izan du eta horri esker gustatzen ez zaiguna identifikatuko dugu, aldatu nahi duguna aldatzeko tresna emango digu. Baina horretarako aurrera egin beharko dugu: diagnostikoan oinarritutako Plana diseinatu eta martxan jarri. Gauzak aldatzen joan ahala, egindakoaren bidearen erreferentzia emango digu diagnostikoak: zer egin dugun, zenbat aurreratu dugun, lehen nola geunden eta orain nola gauden...\nâ€œUdaleko langileekin, ordezkari politikoekin, herritarrekin... lan eginez osatu dugu diagnostikoaâ€? Bestalde, egindako datu-bilketa baliatu nahi izan dugu hausnartzeko eta sentsibilizatzeko, eta egitasmoak izan duen eragin-eremuan horretarako balio izan du: datuak biltzeko, Usurbilgo Udaleko langileekin, ordez-\nkari politikoekin, herritarrekin eta bestelako eragileekin lan egin dugu, eta horrek berak badu bere garrantzia eta balioa. N. Parte hartzeko prozesua ez da hemen amaitzen. Aukera berdintasunaren gaiari lotuta, herritarrek zeresana izaten jarraituko dute? A. O. Hori da asmoa. Diagnostikoa parte-hartzean oinarritu dugu, besteak beste, horrela eginez, berdintasunaren inguruan saretze-lan bat egin nahi genuelako. Diagnostikoa eta Plana herritarren eta eragileen parte-hartzerik gabe egiteak ez du zentzu handirik, Plana errealitateari lotuta egin nahi badugu eta Planaren garapenean eragileek eta herritarrek inplikatzea nahi badugu, behintzat. Diagnostiko fasean bezalaxe, Plana diseinatzeko fasean ere herritarrekin lanean jarraitu nahiko genuke, herriko eragileekin, ordezkari politikoekin, langileekin, herritarrekin... Oro har, berdintasunaren aldeko eragileek eta herritarrek osatutako sarea egituratzen. Aurrerantzean egin beharreko lanetan, beraz, aukera izango da parte hartzeko, bai orain arte parte hartu dutenek, baita parte hartu ez\nAizpea Otaegi aritu da diagnosia osatzen.\ndutenek ere. N. Parte hartzeko asmoz dagoenak zer egin dezake? A. O. Norbaitek interesa badu eta parte hartzeko izena eman nahi badu, telefono honetara dei dezake: 943 377110 (Olatz).\nGazteriari buruzko ikerketa egiten ari da Udala\nerriko gazteek dituzten beharrak ezagutzeko ikerketa egiten ari da Usurbilgo Udalarentzat Kalexka enpresa. Azterketak 13-19 urte bitarteko gazteen beharrak ezagutzea du helburu. Azterketaren emaitzekin adin tarte horretarako diagnosia egingo da eta diagnosi horretatik abiatuta datozen urteetarako ekintza-lerroak zehaztu nahi dira. Apirila amaierarako ikerketa amai-\ntuta egotea espero da. Hiru tekniketan oinarrituta egingo da ikerketa. Batetik, dagoeneko eginak dauden ikerketak aztertuko dira, egungo gizartearen testuingurua ezagutzeko. Bestetik, teknikariekin hitz egingo dute, haien esperientzia eta ezagutzan oinarrituta datu objektiboak biltzeko eta, azkenik, bildutako informazioa Usurbilgo errealitatearekin parekatuko dute, horretarako herrian zehar alde batetik bestera ibi-\nliz eta herriko gazteak gertutik ezagutuz.\nEgunotan, gazteengana hurbilduko dira galdezka Litekeena da datozen egunetan, Kalexkako teknikariak herritarrengana, eta bereziki gazteengana, galderaren bat egitera hurbiltzea. Udaletik biziki eskertuko lukete, ikerketaren helburua zein den ikusita, teknikari hauei harrera ona egitea.\nNoaua! - 2009ko martxoaren 13an NOAUA! TXIKI\nKutxa Espazioan izan gara\ntsailaren 13an DBH 3.mailako ikasleak Miramongo Kutxa Espaziora joan ginen. Bertan, bi taldetan banaturik, elektrizitatearen eta argiaren gelak ikusi genituen.\nOndoren, hamaiketakoa egin ostean, denbora librea eduki genuen “Kutxa Espazioa” gure kabuz ikusteko. Gero elektrizitatearen tailer batean egon ginen bi gelak batera. Bertan hainbat saiakera egin genituen elektrizitatearekin jolastuz. Azkenik beste ordubete libre eduki eta 14:30etarako Usurbilen ginen. Esperientzia ederra izan zen eta oso ongi pasatu genuen. Udarregi Ikastolako DBH3ko ikasleak.\nLudotekako bazkideek astelehenean jasoko dituzte lokaleko giltzak\nDBH 3. mailako ikasleak gustura ibili ziren Kutxa Espazioan.\nehen Gure Pakea zahar egoitza zen lokalean jarri da ludoteka berria martxan. Bihurri izena ipini diote. Lokala udalarena da baina gurasoen esku utzi dute, ludoteka moduan erabiltzeko. Dagoeneko 50 dira bertako bazkideak. 0-6 urteko gaztetxoei zuzenduta dago ludoteka zerbitzua, baina gurasoak bazkide egin behar dira. Kuota, urtean, 10 euro. Informazio gehiago, ludotekan bertan edo udaletxean jaso daiteke. Datorren astelehenean, martxoak 16, giltza bana emango zaie Bihurri ludotekan bazkide egin diren gurasoei. Arratsaldeko 17:00etan zabalduko dira ateak.\nLarunbat honetan, II. Gau Beltza Aginagan\nginagako Eliza Zaharrean Gau Beltzaren edizio berri bat ospatuko da larunbat honetan. Kaotiko, Disturbio eta Sortuz taldeak arituko dira, 22:30ean hasiko den kontzertuan. Sarrerak aldez aurretik 10 eurotan jarri dituzte salgai, Irratin eta Arraten (Aginaga). Egunean bertan, sarrerak 13 eurotan salduko dira. Iaz egin zen lehen Gau Beltza eta kontzertuak jende asko bildu zuen. Anestesia izan zen orduko taldeetako bat. Aurtengo Gau Beltzan, ordea, aguraindarrak izango dira protagonista nagusiak, Kaotiko, Disturbio eta Sortuz taldeak bertakoak baitira. Aginagako Eliza Zaharrean.\nHiru taldeak, Aguraingoak Kaotiko taldekoak “Adrenalina” diskoa ari dira aurkezten egunotan.\nIrudian, Kaotiko taldekoak. Sarrerak Irratin eta Arraten daude salgai.\nMaiz izan dira gure artean kantari. Disturbiokoak “Muy tóxico” diskoa argitaratu zuten udazkenean.\nSortuz taldeak ere disko bat du kalean; euskaraz kantatzen dute. Kontzertua 22:30ean hasiko da.\nNoaua! - 2009ko martxoaren 13an I Z E R D I PA T S E T A N\nEnrike Huizi eta Mikel Leunda, Trinkete Txapelketako irabazleak\nnrike Huizi eta Mikel Leundak irabazi dute eskuz binakako Gipuzkoako Trinkete Txapelketa. Aurreko larunbatean jokatu zen finala, Irurako trinketean. Aurrez aurre, Hernaniko bi pilotari hauek izan zituzten: Bixintxo Bilbao eta EĂąaut Esnaola. Azken emaitzari erreparatzen badiogu, usurbildarrak izan ziren jaun eta jabe. 40-26 izan zen finaleko azken emaitza. Pilotako kontuekin jarraituz, aurreko astean TeleDonosti Txapelketako partida martxoaren 6an jokatuko zela iragarri genuen, baina partida hori ostiral honetan jokatuko da Antiguan (Donostia), 19:30etik aurrera.\nIruin sagardotegian bi lagunentzat afaria\nrudian da eskubaloi taldeak egindako azken zozketan saritua izan den laguna, Jose Ramon Alzaga. Iruinen bi lagunentzat afaria irabazi du. Usurbil KE taldeko kideek eskerrak eman nahi dizkiete Iruin sagardotegikoei eta baita zozketan partehartzen duten guztiei.\nUrkulu mendira irteera\nkasturte honetan, Euskal Herriko zazpi herrialdeak bisitatu nahi ditu Andatza Mendi Taldeak. Eta herrialde bakoitzean, mendi bat igo. Mendi batera igo eta tokian tokiko bazterrak ezagutu. Martxoaren 29an, Behe Nafarroara joango dira. Urkulu mendira (1.419 m) igo nahi dute. Orbaitzeta inguruan dago eta mendi-lerro ederra ikusten da Urkulu menditik. Egunean bertan, goizeko 7:00etan aterako dira Andatzako egoitzatik.\nLarunbatean, txirrindulari lasterketa Enrike Huizi eta Mikel Leunda, Irurako sari banaketan.\n20. Lilatoian, usurbildar ugari Ezeiza Iruretagoiena, Idoia 0:19:59 Urdanpilleta Martikorena, Elhuiar 0:23:26 Alkorta Urdanpilleta, Agurtzane 0:27:32 0:27:48 Olasagasti Intxausti, Gemma Arruti Arregi, Josune 0:27:57 Egiguren Urkola, Garazi 0:27:59 Manzisidor Sein, Ainara 0:28:53 0:28:54 Aizpurua Irazusta, Ana Isabel Olaizola Iparragirre, Alazne 0:29:03 Circujano Morales, Ines 0:30:32 Arruti Urkiola, Nagore 0:32:10 Tardio NuĂąez, Mamen 0:32:14 Kaperotxipi, Idoia 0:33:10 Uribe Navarro, Ainara 0:33:58 Bengoetxea Ugarte, Karmele 0:33:58 Eraunzetamurgil Manterola, Nerea 0:33:58 Marcos Flores, Patricia 0:39:38 Iturria: Lilatoiaren antolaketa batzordea.\nlebin eta infantil mailako lasterketa antolatu da larunbat honetarako, martxoak 14, Zumartegi industrialdean. 15:30ean bilduko dira eta 16:30ak aldera hasiko da lasterketa. Antolatzaileek bertara joatera deitzen dituzte herritarrak. Kirolari gazteak animatu eta ahal duenak proba prestatzen laguntzera.\nPILOTA PARTIDAK Udaberri Txapelketa MARTXOAK 13 OSTIRALA, Usurbilen, 20:00etan Jubenilak, 1. maila USURBIL - BERGARA (Gorka Mendizabal - Josu Ostolaza)\nTeleDonosti Txapelketa MARTXOAK 13 OSTIRALA, Antiguan 19:30ean Jubenilak, banaka lau tÂ´erdian Xabier Santxo - Iraitz Arrieta (Usurbil) (Markina)\nNoaua! - 2009ko martxoaren 13an INGO AL DEU?\nEguneko goardiako farmaziak Martxoak 12, osteguna Gil, Nagusia 24, Lasarte Martxoak 13, ostirala Acha-Orbea, Hipodromoa 6, Lasarte Martxoak 14, larunbata De Miguel, Kale Nagusia 32, Lasarte Oa, Kontseju Zarra 11, Usurbil * Martxoak 15, igandea De Miguel, Kale Nagusia 32, Lasarte Martxoak 16, astelehena Urbistondo, San Frantzisko 1, Lasarte Martxoak 17, asteartea Orue, Jaizkibel plaza 2, Lasarte Martxoak 18, asteazkena De Miguel, Kale Nagusia 32, Lasarte Martxoak 19, osteguna Acha-Orbea, Hipodromoa 6, Lasarte Martxoak 20, ostirala Gil, Nagusia 24, Lasarte Martxoak 21, larunbata Rodriguez, Nagusia 42 atz., Lasarte Iturralde, Borda Berri 1, Usurbil* Martxoak 22, igandea Rodriguez, Nagusia 42 atz., Lasarte\nGOARDIAKO FARMAZIA,GAUEZ Castilla Farmazia (22:00-09:00), Urbieta kalea, 7 Hernani 943 552 941 *Usurbilen, soilik eguerdira arte\nAgenda Martxoak 12 osteguna - Zumarteko ikasle gazteen kontzertu pedagogikoa ikastolako ikasleentzat, 14:45ean eta 15:30ean Sutegin. - Gurasoentzat hitzaldia Udarregin, Hitz Ahok deituta. 17:00etatik aurrera.\nMartxoak 13 ostirala - Hernaniko “Hernasax” saxofoi taldearen eta Zumarteko saxofoiko ikasleen kontzertua. 19:30ean Sutegin.\nMartxoak 14 larunbata - “Zaborrontziei agur, atez atekoari ongi etorri”, festa frontoian, 12:00etatik 14:00ak arte. - Oñatiko Ganbara Txikitxoak, Ganbara Txiki, Zumarte Txiki eta Zumarte Abesbatzak. 18:30 Sutegin. - Kaotiko, Disturbio, Sortuz. 22:30ean Aginagako Eliza Zaharrean.\nMartxoak 15 igandea - Tolosako Musika Banda kalejira eta kontzertua. 11:30 kalean, 12:30 frontoian.\nHaizeak kalte ugari eragin zituen\nartxoaren 5eko haize erauntsiak gogor astindu zituen gure bazterrak. Kaltetuenak Osinaldeko Izagirre enpresa eta Aginagako Ariztitxo pilotalekua izan ziren. Bi kasuetan, haizeak teilatuetan kalte handiak eragin zituen. Aginagako Ariztitxo pilotalekuan, haizeak frontis aldeko teilatua altxa zuen. Ez bakarrik kanpoko xafla metalikoak, baita hezurdurako egurrak ere. Pentsa nolakoa izan zen haizearen indarra, xafla horiek Aginagako Eliza Zaharreko teilatua ere kolpatu zutela. Kalte pertsonalik ez baina kalte materialak ugari izan ziren; pilotaleku inguruan aparkatuta zeuden autoetan hain zuzen.\nIzagirre lantegia ere, kaltetua Haize erauntsiak Osinalde industrialdea ere kolpatu zuen. Aginagan bezala, Izagirre lantegian ere teilatuko xaflak hegan atera ziren. Inguruko autoak izan ziren kaltetuenak. Hain zen indartsua haizea, xafla horietako batzuk N-634 errepidea zeharkatu eta Atxegaldeko\nDenbora beharko da Aginagako teilatua konpontzeko. Azpian, Izagirreko teilatua kalteturik.\nbaratze bateraino iritsi ziren.\nArgazkiak, www.noaua.com Irudi gehiago www.noaua.com web orrian, “Argazkitegia” atalean ikusgai, "Haizetea, 2009-III-05" karpetan.\nMartxoak 17 asteartea POSTAL BAT BIDAL EZAZU Ordutegia: 16:00-17:00\nNafartarrak kultur taldeak historia ikastaroa antolatu du\nZURE SEMA-ALABA BABESTU Ordutegia: 17:00-18:00\nSINADURA ELEKTRONIKOA Ordutegia: 18:00-20:00\nMartxoak 18 asteazkena ZURE EGUNKARIA IRAKURRI Ordutegia: 16:00-17:00\nITZULTZAILEAK Ordutegia: 17:00-18:00\nMartxoan arratsaldez, 16:00-20:00 Kale Nagusia 37. Tel: 943 361412.\nistoria, euskaldunak eta Nafarroa ikastaroa martxoaren 30ean hasi eta ekainaren 8an amaituko da. Astelehenetan bilduko dira Sutegin, 19:00etatik 21:00etara.\nIzen-ematea ireki da Historian adituak diren hainbat hizlari hurbilduko dira Sutegira. Izenematea martxoaren 15ean hasi eta martxoaren 30ean amaituko da.\nUsurbildarrek 25 euro ordaindu beharko dituzte ikastaroarengatik. Gainerakoek, 30 euro. Hitzaldi solteak entzuteko aukera ere badago. Kasu horretan, egunean bertan, 5 euro. Diru-kopurua kontu-zenbaki honetan sartu behar da: 3035 0140 30 1400900017. Ordainketa egiterakoan, izen-abizenak adierazi. Ordainagiria, ikastaroaren lehen egunean aurkeztu eta kito.\nG AZI , G OZO, G EZA Noaua! - 2009ko martxoaren 13an\nETXEBIZITZA -Santuenean etxebizitza bat daukagu salgai. 2 logela, sala, sukaldea eta komuna dauzka. 28 miloi negoziagarri. 619591849 / 626456448. - Bordaberri 3 kalean etxe bat daukagu salgai. 676910638. - Kaxkoan pisu bat alokatzen dugu, garajea eta trasteroa dauka. Abala eskatuko da. Deitu 18:00etatik 21:00etara, 656 75 70 73. - Bikote batek logela alokatzen dio bakarrik dagoen pertsona bati. Prezioa 280 euro gehi gastuak. 943575788 / 609901734. - Pisua salgai Usurbilen (Txaramunto; 2 urte). 97 m2 - erabilgarri. Egongela-sukaldea (35 m2), 3 logela, 2 bainugela, balkoia, arropak esekitzeko toki itxia, garajea, trastelekua eta igogailua. Eguzkitsua. 375.000 euro. 616443507. - Etxebizitza bat alokairuan hartu nahi nuke. Mesedez deitu: 697 807 403. - Baserri bat hartuko genuke errentan bi lagunek. 656 703 814. - Santuenea auzoan hirugarren pisua salgai, guztiz amueblatua, 50m ditu. Gela bakarrekoa, sukalde, sala eta komuna oso argia da. 161.000 euro. 675709914. - Baserri bat alokatu nahi nuke, Zubietan, Aginagan edo Usurbilen. 630 274 906. - Pisu bat salgai Kaxkoan, 3 logela, igogailua, balkoi luzeak eta ganbara dituena. Dena berritua eta amueblatua. 45.000.000 pta. 657 71 13 35. - Usurbilen etxebizitza salgai. 3 logela, sala, komuna, sukaldea, bi balkoi, igogailua, ganbara. Kaxkoan. 607 924 407. - Usurbilen etxebizitza salgai. Sukaldea, jangela, egongela, bi logela eta komuna. Dena amueblatua eta egoera onean. Agentziarik ez. 600645629 - Apartamentu-duplex rustikoa salgai. Zubietan Elizaren ondoan. 197.000 euro. 678084020. - Usurbilen bi logelako etxe bat daukagu salgai. 666 539284. - Etxe berria salgai kaxkoan. 3 logela, bainua, komuna,... eta trasteroarekin. 685731792. - Logela bat alokatu nahi da etxe konpartitu batean. 671800275. SALEROSKETAK / GARAJEAK - Xsara Picasso salgai. 2000 urtekoa eta egoera oso onean. 4500 euro, negoziagarriak. 610975757 (Paulo). - Mitsubishi Montero DI-D 3.2 GLS motza salgai. 148000Km, 6 urte. Tel.: 678636965 -50cc-ko motorra daukat salgai. Aukera paregabea. 2 urte eta oso kilometro gutxi. Beti garajean, ondo zaindua. 622369646.\nZorionak Oihan! Urte txiki bat egingo duzu martxoaren 11n, zorionak etxeko guztien partez eta bereziki zure arrebaren partez muxu pilo bat. Ondo pasa txiki! Zorionak Iratxe! Martxoaren 13an 6 muxu pottolo etxeko guztien partetik. Ondo ondo pasa eta afari goxoa prestatu eh! Dagoeneko urtebete pasa da eta martxoaren 11n urtea beteko duzu, Iera. Zorionak eta ongi ongi pasa eguna eta PA asko etxekoen partez!\n-Usurbilen lokal bat daukat alokatzeko 350 euro hilean. Komuna dauka. 650938489. -Komuna duen 75 metro karratuko soto komertziala alokatzen dut Usurbilen. 650943847. -Garaje bat salgai Kale Nagusian, 200 m2. Oso merke. 657 700 408. - Bost ateko Nissan Micra daukat salgai. Matrikula 4545DNN. 666894283 (Ana). - Atxegalden 30 metro karratuko lokala alokatzen da 943373481 / 943373414. - Atxegalden Aristitxo kalean 90 metro karratu (bi solairutan) dituen lokal bat alokatzen da. 658716970. - Etxebeste kalean 44 m2-ko lokala alokatzen da. Interesatuak deitu: 943 36 12 19. - Galtzaragainan (Dia ondoan) 14 metro karratuko garaje itxi bat daukat salgai. 617972350 LANPOSTUAK Lan-eskaerak - Astebukaeratan lan egiteko, parrilarako pertsona bat eta beste bat zerbitzari moduan aritzeko behar ditugu. 943 36 67 10. - Astelehenetik ostiralera eta 13:30tatik 16:30 etxeko lanak eta umea zaintzeko pertsona baten bila nabil. 615 756 893. -Batxiler 2.mailako ikasle bati astean ordubetez historiako klase partikularrak emateko pertsona bat behar da. Euskaraz jakitea eskatzen da. 943 365 255. Lan-eskaintzak - Mendian edo abeltzaintzan lan egiteko prest nago. 666 38 26 97. -Emakume bat orduka edo interna moduan lanean aritzeko eskaintzen da. 608835033 - Matematika eta estatistika klaseak ematen ditut, edozein mailan, esperientzia handia. 646717676. -Autoen mekanikari gisa lan egingo nuke. 943368574. -Emakumea adineko pertsonak zaintzeko prest, interna moduan. 608 098 941. - Etxeko lanak egiteko emakume bat eskaintzen da. 620185927. -Arratsaldetan umeak zaintzeko neska euskaldun bat eskaintzen da. 685716774. -Etxeko lanak egiteko neska bat eskaintzen da. 630768325. - Neska bat eskaintzen da haurrak edo pertsona helduak zaintzeko eta etxeko lanak egiteko. Esperientzia eta informeak ditut. 697737459. - Emakume gazte bat lan bila dabil, orduka edota plantxan aritzeko: 630 438 571. -Pintore edo burdinlari gisa lan egiteko prest nago. 654 217 752.\n-Goizez haurrak zaindu edo etxeko lanak egiteko prest nago. 616 376 591. - Usurbilgo neska bat eskaintzen da etxeko lanak egiteko, portalak garbitzeko... Interesatuak deitu 21:00-23:00 edo kontestagailuan mezua utzi, 943 36 44 69. Esperientziaduna. - Neska gazte esperientziaduna eta usurbildarra, arratsaldetan haurrak zaintzeko prest. 661 626 500 // 943 371 348. -Fisika eta matematikako klase partikularrak emateko prest, neska gazte esperientziaduna. Lehen Hezkuntzatik Batxilergo mailara arte. 685 772 602 // 943 371 277. - Etxeko lanak egiteko edo haur zein pertsona helduak zaintzeko eskaintzen da pertsona bat. 671884360. - Neska bat eskaintzen da umeak zaintzeko zein etxekolanak egiteko. 679742413. BESTELAKOAK / GALDUTAKOAK - Martxoko azken larunbatean pultsera bat galdu nuen Eguzkitzaldea auzoan. Mailaduna da eta perla urdinak edo "aguamarinak" ditu. Aurkitu baduzu udaltzainetara bueltatu. - Inauterietako igande goizean Nokia telefono bat ahaztu genuen zesto baten barruan. Aurkitu duenak Txirristran edo Udaletxean bueltatu dezala. Egun batzuren bueltan telefonoa blokeatuko da eta ez du balioko inorentzat. - AC/DC taldeak, martxoak 31 asteartea Bartzelonan eskeiniko duen kontzertura Donostiatik joateko autobusa antolatu da. Joanetorria 50 euro. Eserleku kopurua mugatua . Izena emateko: bus_acdc@hotmail.com -Pasa den urtarrilaren 29an erloju bat galdu nuen, Erreka Txiki eta Kale Nagusi inguruetan. 943 371919. - Ohea egiten den 3 plazako sofa bat daukat salgai 125 euro. Kolore argia, txuri-beig kolorekoa. 655731915 -Ezkontza zein ekitaldietan abesteko kantari lirikoa. Interesatua bazaude maketa bat entzungai daukat. 690784113 - Arrue markako kotxe kapota bat salgai daukagu 250 eurotan. 6-8 hilabete arteko umeentzat egokia. 616586851. - Etxebizitzen erreforma orokorrak egiteko zerbitzua. Jon 672 173466. - Pottokak salgai, kalifikatuak eta subentzioa jasotzen ari direnak beraien moxal jaioberriekin eta urtebeteko behorra. 626 220925 - 2. eskuko trikitixa erosiko nuke. 6567652 13. - Argazki zaharrak berritzen eta txukuntzen dira. Baita bideoak editatu ere. 617 242 660/ zapore@euskalnet.net\nZorionak bikote! Martxoaren 15ean egingo dituzue urteak eta etxekoek zorionak eta muxu potolo bat bidali nahi izan dugu. Zorionak!! Zorionak Garaxi etxekoen partez martxoak 13 iritsi zaizunez utzi ohiturarekin jarraitzen gutxienez bat, bi, hiru eta lau xuabe eginez ez zaitugu eta utziko belarriko minez\nMiren Martin Tello, otsailak 15 Adur Ayuso Iturain, otsailak 21 Mikel Irazabal Esnaola, otsailak 26 Manex Indakoetxea Lizeaga, otsailak 27 Kattalin Ostolaza Jauregi, martxoak 2\nHILDAKOAK Lucia Beloki Ollo Martxoaren 2an hil zen 89 urterekin\nHILDAKOAK Jose Mari Ugartemendia Martxoaren 8an hil zen Kaleberri\nNOAUA! 359 alea


Telefono eta Internet bidezko komunikazioetako datuak urtebetez eta sei hilabetez gordetzea onartu du EBk, hurrenez hurren. | Consumer\nTelefono eta Internet bidezko komunikazioetako datuak urtebetez eta sei hilabetez gordetzea onartu du EBk, hurrenez hurren.\nNeurri horrek eragindako gastuak konpentsatuko dizkie operadoreei.\nEuropako Batzordeak oniritzia eman dio telefono bidezko komunikazioetako datuak urtebetez eta Internet bidez egindakoetarako sei hilabetez atxikitzeari, herritarren segurtasuna bermatzeko neurri gisa. Zuzentarauak barne hartzen du ekimen horrek operadoreei ekarriko dizkien gastuen “berreskuratze-mekanismo” bat.\nProposamenak aurreikusten du estatu kideek kontrolatu egin behar dutela komunikazio elektronikoen konpainiek “zuzentarauaren betebeharrak betetzeko jasan dituzten aparteko kostuak” itzultzea.\nFranco Frattini Europako Segurtasun, Askatasun eta Justizia komisarioak esan zuenez, EBko 25 herrialdeetan gai honi buruz dauden “arau oso desberdinak” harmonizatzea da helburua. Harmonizazio hori “funtsezkoa da ikerketetarako”.\nGainera, proposamen berriak zehaztasun handiagoz zehazten ditu biltegiratu beharreko datuak, komunikazio baten iturria eta helburua, data, ordua eta iraupena, komunikazio mota eta erabilitako gailua identifikatzeko nahikoak izango direnak.\nNeurri hori osatzeko, Batzordeak herritarren datuen babesa indartzeko beste ekimen bat egin du. Komunikazioetako datuak gordetzeak pribatutasunean sartzeagatik kolektibo batzuek adierazitako kezkei erantzuten saiatzen da Brusela.\nbiltegiratu datuak komunikazioak


ETA AZKENEAN…GARAIPENA : KIROLETIK\n28 Urt, 2019 Irun, Futbol, Segunda División B, Real Union, Leioa\nHiru neurketen ondoren, Real Unionek berrio ere norgehiagoka bat irabazi du. Meritu bikoitza du garaipen honek, izan ere, etxetik kanpo jokatu zuten eta Leioa taldea bere etxean oso talde gogorra da. Emaitza honen bidez, talde irundarra sailkapeneko 11. postura igo dira 27 punturekin.\nLeioa oso sasoi onean iristen zen norgehiagokara, azken hiru partiduak irabazi zuten bizkaitarrek, baina bolada guztiek amaiera dute eta larunbatean iritsi zen bukaera hori.\nLehen zatian zehar, bi taldeak oso zuhur jokatu zuten, errespetu handia erakutsi zuten batak besteari eta bi taldeek ez zuten hutsik egin nahi. Aukerarik gabe, norgehiagoka 0-0ekoarekin atsedenaldira iritsi zen. 45 minutu aukerak eta golak iristeke.\nAldageletatik bueltan, Real Union hobe kokatu zen Sarrienako futbol zelaian eta 66.minutuan Jorge Galanek penalti bat baliotu zuen irundarrak markagailuan aurreratzeko. Norgehiagoka oso alde jarri zitzaion Juan Dominguezen taldeari, baloiaren jabetza zuten eta markagailua alde. Baloia ongi kudeatuta, neurketa bere amaierara iritsi zen eta talde txuribeltzaren jokalarien aurpegiak pozarren zeuden garaipen garrantzitsu hau lortuta.\nReal Unionek Gernikaren aurka arituko da datorren larunbatean, promozio postuak markatzen duen taldea, beraz ez da neurketa erraza izango larunbatekoa.


Kalean da Sakandar Oi!, Sakanako lehen punk-oi! fanzinea - - Guaixe.eus\nKalean da Sakandar Oi!, Sakanako lehen punk-oi! fanzinea\nEñaut Agirrebengoa Apaolaza 2016-07-29 12:02\nOi!-arekin loturiko Sakana mailako gaiak jorratzen ditu, elkarrizketa, erreportaje eta bestelako artikuluen bidez. Sakanako hainbat herritan eskuratu daiteke, musutruk.\nJoan den astean ikusi zuen argia Sakandar Oi! fanzinearen lehen aleak. Argitalpena Xabi Arbizu arbizuarrak sortu du, Sakanan punk-Oi! mugimendua eta bere filosofia sustatzeko xedearekin. Bere esanetan, duela urte batzuk Oi!-ak egoera oparoa bizi zuen ibarrean, baina egun behera egina omen da. Horrela, fanzinea ibar mailan musika eta kultura hori berriz ere errotzeko egitasmo legez definitu du Arbizuk: “Fanzinearen atzean Oi! mugimenduarekiko dudan miresmen eta konpromisoa dago. Azkenaldian Oi!-ak jaitsiera nabarmena pairatu du Sakanan, eta horrek pena ematen dit. Sakandar Oi! fanzinea egoera hori iraultzeko saiakera da”.\nArbizuren esanetan, Oi!-a langile klasearen espresio-bide bat da (klase sozial honen rock & roll gisa kontsideratzen du), eta balore errebelde batzuk sustatzen ditu, “egungo gizartearendako beharrezkoak direnak”. Fanzinea balore horien hedapenerako tresna izatea nahi du arbizuarrak. Lan eskerga egin behar izan omen du proiektua aurrera eramateko, baina emaitzarekin pozik dago, batik bat jendearengana iristea lortu duelako: “Halako argitalpen bat egiteak ordu asko eskatzen ditu, batetik edukiak bilatu eta landu behar direlako, eta bestetik diseinua pentsatu eta findu behar delako. Eta noski, ondoren muntatu eta banatu egin behar da. Bakarrik egiteko lan asko da. Baina uste dut ahaleginak merezi izan duela, fanzineak harrera ona izan baitu”.\nEgilearen arabera, argitalpena Sakanatik eta Sakanarako egina da. Oi!-arekin loturiko Sakana mailako gaiak jorratzen ditu, elkarrizketa, erreportaje eta bestelako artikuluen bidez (lehenengo alean, esaterako, Alerta Gorria eta Nafarroa 1512 taldeei eginiko elkarrizketa bana dago, eta bailarako Oi! mugimenduari buruzko erreportaje bat). Dena den, Euskal Herriko nahiz nazioarteko Oi!-ari ere tokia egin dio Arbizuk: “Lehentasuna hemengoari ematen diot, baina beste esparru zabalago batzuk bazter utzi gabe. Izan ere, Oi! mugimendua bere osotasunean jorratu nahi dut”.\nBi hilabetean behin argitaratuko da\nLehen botaldian 160 ale banatu ditu Arbizuk. Bere esanetan, ale kopuruak agian handiagoa beharko luke, baita orri kopuruak ere, baina nabarmendu du ezinezkoa dela, kostuagatik. Izan ere, kontuan izan behar da fanzinea doakoa dela, eta kostu guztiak Arbizuk bere patrikatik ordaindu dituela. Etorkizunari begira, arbizuarrak dio ez duela estrategiaz aldatzea baztertzen: “Hainbatek esan didate oso gustura irakurri dutela, eta pena eman diela irakurtzez berehala amaitzeak. Orri kopurua handitzea ez dut baztertzen, baina hori, gertatzekotan, tiradaren murrizketarekin batera gertatuko da. Horrela ale gutxiago egongo lirateke eskuragarri, baina fanzineak kalitate gehiago izango luke”.\nArgitaratze-maiztasunari dagokionez, egileak dio kasu honetan ere kostuek eta argitalpena doakoa izateak eragin nabarmena dutela. Bere esanetan, doakotasunak eskuragarritasuna dakar baina, era berean, ezinezko egiten du kostuak sarrerekin orekatu ahal izatea. Horrela, fanzinea hilabetean behin argitaratzea baztertzen du, “kostuak altuegiak izango liratekeelako”. “Nire ideia bi hilabetean behin argitaratzea da. Maiztasun horrekin kostuei aurre egin ahal izango diet. Hortaz, hurrengo alea iraila amaieran edo urria hasieran aterako da”.\nFanzinearen kontra azala eta azala.\nIrurtzun: Pikuxar tabernan.\nUharte Arakil: Anaiak tabernan.\nLakuntza: Sorgiñak tabernan.\nArbizu: Karrika, Arrauts eta Argibiden.\nEtxarri Aranatz: Leku Ona tabernan.\nAltsasu: Lezea tabernan eta Gaztetxean.\nOlazti: Barandi tabernan eta Gaztetxean.\nIruñea: Herriko tabernan eta Su Berrin.


Euskal Herria Bildu - Estatuak Nafarroako Sexu eta Ugalketa Osasunari buruzko Dekretuaren kontra jarritako helegitea kritikatu du EH Bilduk\nEstatuak Nafarroako Sexu eta Ugalketa Osasunari buruzko Dekretuaren kontra jarritako helegitea kritikatu du EH Bilduk\nKategoria: Nafarroako Parlamentua\nAste honetan ezagutu da, estatuko abokatuak, Nafarroak onartutako Sexu eta ugalketa osasunari buruzko dekretuaren kontra eginen duela. Antza denez, egoera administratibo irregularrean diren pertsonek, arauak ematen dizkien zerbitzuetara jo ahal izatea ukatzen du estatuak, 8/2013 Foru Legearen arabera osasun asistentzia unibertsala bermatua dutelarik.\nEH Bilduren iritziz, egoera larria da. Beste behin ere agerian geratzen da Espainiar Estatuak pertsonak baztertzeko duen nahia, baita Nafarroan bizi diren pertsonek aitortuak dituzten sexu eta ugalketa osasuna eskubideak murrizteko asmoa ere.\nEH Bilduk gogorarazi nahi du azken urteotan Estatuak martxan jarri duen politika zentralizatzaile gogorra. Oinarrizko legediari buruzko neurriak eta murrizketa errepikatuek, foru lege eta hainbat dekreturen kontrako helegiteak ekarri dute, Nafarroako gehiengo sozial eta politikoak erabakitakoaren kontra. Horretarako Auzitegi Konstituzionala erabili du Madrilek, bertako borondate eta nahien gainetik pasatzeko.\nAzken errekurtso honi dagokionez, EH Bilduk, beren egoera administratiboa zein den kontutan hartu gabe, pertsona guztiendako arreta sanitarioa bermatzeko konpromezua berretsi nahi du. Are gehiago, dekretu honek hezkuntza afektibo-sexuala, prebentzioa, haurdunaldiak eten, laguntza bidezko ugalketa edo ta pertsona transexualendako atentzioa bezalako oinarrizko eskubideak biltzen dituen neurrian.\nHorregatik, Bakartxo Ruiz parlamentariak, galdera erregistratu du Parlamentuan, Nafarroako Gobernuak egoeraren irakurketa egin dezan eta pertsona guztiendako eskubideak bermatzeko hartuko dituen neurrien inguruan.\nForu parlamentariak adierazi duen moduan “gogor defendatu behar dugu dekretu honen behar eta garrantzia, baita nafar guztiok, pertsona guztiendako eskubideak bermatzeko beharrezkoak ditugun tresna propioak izateko eskubidea”.\nAldi Baterako Laneko enpresen erabilera salatu du EH Bilduk Nafarroako Enpresa Publikoen Korporazioko kontratuetan\nNafarroako Estatuko indarkeriaren biktimen kontrako inpunitatea bermatu du beste behin ere Espainiako Epaitegi Gorenak


Euskarak urtean egun bakarra Villabonako Udalean - Tolosaldeko ataria\nEuskarak urtean egun bakarra Villabonako Udalean\nEH BILDU Amasa Villabona 2017-12-05 10:51\nPasa den igandean Galtzaundi elkarteak antolatuta, Tolosaldeko 28 herrietako plazetan elkartutako jendearekin hizki bana marraztuz, "Tolosaldean euskarak 365 egun!!" esaldia osatu genuen. Ekimen polita izan zen eta udalarekin batera, herriko hainbat elkarte, ikastetxe eta eragilek parte hartu genuen. Jakina da horrelako ekimen zehatzak ez direla nahikoak euskararen normalizazioan pausuak eman eta gure herriaren berreuskalduntzea lortzeko. Euskarak aurrera egin dezan urte osoan egin behar da lan, eta udalak erantzukizun handia du zeregin horretan. Udalak euskara biziberritzeko helburua duen eta neurri zehatzak jasoko dituen plangintza bat osatu eta martxan jartzeko ardura du. Tamalez, azken urteetan EAJ-PNVk zuzentzen duen udal gobernuak alor honetan egindako lana oso eskasa izan dela salatu beharrean gaude.\nEuskara batzordea ia ez da biltzen\nUdaleko euskara batzordeak izan duen martxa apala da baieztapen horren adierazgarritako bat, izan ere, udaleko euskara batzordea ez da apenas biltzen eta ibilbide oso murritza izan du 2015eko ekainetik. Aurreko legealdietan batzorde hau (normalean) hileroko maiztasunarekin biltzen zen eta azken 2 urte eta erdian soilik 7 alditan bildu da. Urtean 2 edo 3 alditan! Gainera bilera gehienak gai gutxikoak eta gehienez ordu erdiko iraupenekoak izan dira.\nEuskaran Ados! lan-mahaia ere geldiarazi du EAJ-PNVk\nBestalde, aurreko legealdian aurrera urrats bat eman zen "Euskaran Ados!" lan mahaiaren sorrerarekin. Mahai honetan, udal arduradunak, euskara teknikaria, herriko ikastetxeak, euskalgintzako elkarteak, euskarazko hedabideetako kideak... elkartu, eta euskara bultzatzeko programak, ekimenak eta neurriak martxan jartzea lortu zen, 2014-2018rako euskara-plana adostuz. EAJ-PNVko udal gobernuarekin batera, lan mahai honen etena etorri zen.\nParalisi honen aurrean, 2016ko abenduan, EH Bildutik lan mahai hau berreskuratu eta berriz biltzen hasteko proposamena egin genuen. Gure ustez mahai zabal honetan hitz egin, landu eta adostu behar litzateke udalak euskara bultzatzeko egingo duena (euskara planak, diru-laguntzak, ekintzak...). Proposamen honi erantzun positiboa eman zitzaion eta 2017ko urtarrilean euskaran ados! mahaiaren bilera egin zen. Hala ere, gure etsipenerako, orduz geroztik ez da berriro bildu.\nErabilera datu kaskarren aurrean, erreakziorik ez\nAipatutako proposamenean, pasa den ekainean aurkeztu ziren euskararen kale-erabilera datuen azterketa egin eta datu horiekin lanketa zabal bat egitea proposatu genuen. Baina kasu honetan ere EAJ-PNVko arduradunen jarduna guztiz hankamotz geratu dela ikusi dugu. Jakingo duzuenez, euskararen erabilerak nabarmen behera egin du gure herrian, %43tik %36ra jaitsiz, eta beherakada hori are handiagoa izan da haur eta gazteen artean (%20-%33 arteko jaitsiera). Datuak benetan kezkagarriak dira, eta honen aurrean zer egin du udalak? oraingoz ezertxo ere ez.\n2 urte eta erdian euskararen aldeko ekimen bakar bat ere ez\nAdierazgarria da EAJ-PNV agintean dagoenetik, udalak bere kabuz euskararen aldeko iniziatiba publiko bakar bat ere ez egin izana. Legealdi honetan, aurrekoan ez bezala, udalak ez du euskararen aldeko sentsibilizaziorako edo euskararen erabileraren aldeko ekimenik antolatu.\nEuskararen erabilera desegokia\nHainbat alditan udalak argitaratzen dituen euskarrietan (Amavi udal-aldizkaria, Bandoak, idatziak...) akats ortografiko edota gramatikal larriak antzeman ditugu eta beste hainbatetan udaleko euskararen erabilera irizpideak ez dira errespetatu. Pasa den legealdian onartutako irizpideetan, udaleko argitalpenen guztietan euskarari lehentasunezko trataera ematea jasotzen da eta badirudi egungo agintariek ez dutela hori behar bezala barneratu.\nAipatutako adibide hauek argi erakusten dute, euskara ez dagoela EAJ-PNVko arduradunen agendetan, euskararen egoera ez dagoela gure herriko jeltzaleek dituzten kezken artean. Beraz, zoritxarrez egoera hau salatzea tokatzen zaigu. Aipatutakoaren arduradun politiko nagusia Ibon Ariznabarreta euskara zinegotzia da. Ez dakigu zein den horretarako arrazoia, baina Ariznabarreta jaunak gaur arte behintzat, euskararen alde lan egiteko interes eta borondate gutxi erakutsi du eta gure ustez, euskara zinegotzi bezala ez da egin behar lukeen gutxieneko lanera hurbildu ere egin. Ez du balio euskararen egunean argazkian irribarretsu azaltzeak, urte osoan ia ezertxo ere egiten ez denean.\nHau tristura handiarekin esaten dugu eta espero dugu mezu honek, gaurtik aurrera egoera aldatu, eta udalean, euskara batzordean eta euskaran ados! lan mahaian elkartu eta euskararen aldeko lana berraktibatzeko balio izatea. Bide horretan elkar topatuko gara. Gu lan horri heltzeko eta esfortzua egiteko irrikaz gaude, euskarak, gure hizkuntzaren berreskurapenak, ezberdinen arteko elkarlana eta askoz gehiago merezi baitu.\nAMASA VILLABONAKO EH BILDU UDAL-TALDEA


Beste era bateko opariak egiteko aukerak Arrasaten - Arrasate - Goiena.eus\nBeste era bateko opariak egiteko aukerak Arrasaten\nJokin Bereziartua Lizarazu 2016-11-25 08:00\nEzkerrean, Txatxilipurdiren Jostailu Truke Merkatua; eskuinean, Emauseko Idoia Larrañaga enkante solidarioan saltzekoa den Arrasaten egindako ikatzezko plantxa batekin.\nTxatxilipurdiren Jostailu Truke Merkatua, Emaus fundazioaren enkante solidarioa, Zuberoako Eperra Ikastolaren aldeko saskiak edota Ibai-Arte elkartearen otarrak Gabonen bueltan urtero antolatzen diren ekimenak dira, beste kontsumo eredu baten oinarritutako erregaluen adierazle.\nBlack Friday da gaur, azaroko azken egubakoitza. 1960ko hamarkadan AEBn sortutako fenomenoa da, Gabonetako erosketen hasiera iragartzen duena. Eta AEBn sortutako beste hainbat ohituren antzera, Debagoienera ere heldu da. Arrasaten bertan, Ibai-Arte elkarteko 44 saltokik ospatu zuten iaz Black Friday-a, %15era arteko deskontuekin. Eta aurten ere ospatuko dute, beste modu batera.\nJostailuak trukatuz, berrerabili\nBaina ohiko erosketez harago, Arrasaten badago aukera bestelako kontsumo eredu baten oinarritutako opariak egiteko. Txatxilipurdiren Jostailu Truke Merkatua dago, adibidez. "Etxeko armairu eta apalak aztertu eta erabiltzen ez diren jostailuei beste erabilera bat ematera animatu nahi ditugu umeak eta gazteak", diote Txatxilipurdikoek.\nTruke azoka abenduaren 17an egingo dute Biteri plazan (11:00-13:00) eta dagoeneko hasita daude jostailuak biltzen; beste sei hitzordu egongo dira, 17:30etik 19:00etara: azaroaren 29an, Okendoko ludotekan; azaroaren 30ean, San Antolin parkean; abenduaren 1ean, Usaetxeko ludotekan; abenduaren 12an, Santa Marinako ludotekan; abenduaren 13an, Okendoko ludotekan eta abenduaren 14an, amaitzeko, Arimazubiko plazan.\nJostailu guztiek balio bera izango dute eta bakoitzeko truke txartel bat jasoko da; ez dira onartuko egoera onean ez dauden, sexu bereizketa egiten duten edota eta indarkeriaren aldeko jarrera erakusten duten jostailuak. Gainera, abenduaren 17ko azokan bertan jostailuak sortu eta horiek trukatzeko aukera ere egongo da. Jostailuak trukatu eta berrerabiltzeko aukera badago, beraz. Argibide gehiagorako: 943 79 54 46.\nEmausen enkante solidarioa\nEmaus fundazioak Arrasateko Bidekurtzeta kalean duen dendan enkante solidarioa dago asteon. Dendaren ordutegi barruan hartu ahalko da parte enkantean; edozein objektu eskuratzeko txartel bat bete beharko da. Txartel hori sekretua izango da eta bi euroko fidantza ordaindu beharko da objektua eskuratzeko benetako interesa dagoela erakusteko. Askotariko 80 objektu daude enkantean, Ramon Barea historialariak tasatutakoak.\nJostailuak, erlojuak, Arrasaten egindako ikatzezko plantxa bat, koadroak, etxeko tresneria eta beste hainbat bitxikeria aurki daitezke. Jasotako dirua Emausek beste proiektu batzuetarako erabiliko du, baztertze-egoeran daudenei begira. "Gabonetarako opari ezberdin eta bitxi bat egiteko aukera ederra da", dio Emauseko komunikazio zerbitzuko arduradun Idoia Larrañagak. Enkantearen gaineko argibide gehiago: 943 77 18 71.\nSaskiak: Eperra eta Ibai-Arte\nGabonetako saskien artean, nabarmentzekoa da Arrasaten arrakasta izan ohi duen Zuberoako Eperra Ikastolaren aldeko ekimena. Ahüzki (40 euro) edo Irati (52 euro) otarren artean aukeratu ahalko da; eskaerak egin ahalko dira abenduaren 12ra arte (nikere@ikaskoli.eu).\nGainera, Ibai-Artek Gabonetako "kalitatezko produktuez" osatutako 100 otzara zozketatuko ditu. Bezeroak fidelizatzea du helburu kanpainak; abenduaren 23ra arte Arrasate Txartelarekin erosketak egiten dituzten bezeroen artean egingo da zozketa. Saskiak abenduaren 23an banatuko dira, Herriko Plazan (13:30).


Smithsonian`s Center for Folklife and Cultural Heritage-ko ordezkariek Bilboko Euskal Museoa bisitatu dute\nMichael Atwood Mason, Smithsonian`s Center for Folklife and Cultural Heritage-ko zuzendaria, eta Sabrina Lynn Motley, zuzendariondokoa eta Folklife Festival-eko zuzendaria, gure museoan izan ziren bisitari, Euskal Herrira egindako lehen bisitan. Bisitaren xedea zen Euskal herriko kulturarekin eta bertako erakundeekin lehenengo harremana izatea, Euskal...\nOndarearen Europako Jardunaldien lehen hitzaldiak arrakasta izan du entzuleei dagokienez\nLabayru Ikastegiak antolatutako eta Segundo Oar-Artetak eta Luis Manuel Peñak emandako hitzaldira 50 pertsona baino gehiago hurbildu ziren.\nAretoa erabat bete zen, Euskal Etxeko Hatuei buruzko hitzaldian\nKontsulatuko aretoa jendez bete zen, eta entzuleek interes handiz jarraitu zituzten euskal etxeetako hornidurei buruzko azalpen zehatzak, Maite Jiménez eta Amaia Mujika Bilboko Euskal Museoko bildumen teknikariek emandakoak, Ondareari buruzko Europako Jardunaldien barruan.\n“Carta a Don Miguel” dokumentalaren proiekzinoa\nOstegunero Urria, Azaroa eta Abenduaren zehar\nErakusketa: Miguel de Unamuno eta Argazkigintza. Ikusken dena imaginatu! Egunak: Ostegunero Urria, Azaroa eta Abenduan zehar Ordua: 17:00h Lekua: Aldinbaterako erakusketa aretoan. Beheko Solairua Gidoia: Raul G. Lázaro Ekoizpena: Gaztela eta Leongo Irrati-Telebista\nBarnealdera Bidaia (Ongi Etorriak). Bisita Gidatua\nIbilbidea Museoko aretoetan barrena, euskal mundu tradizionaleko etxeak hornitu eta apaindu zituzten elementuetako batzuk ezagutzeko. Hauek izango dira, besteak beste, bisitaldiko protagonistak: logelako eta sukaldeko altzari adierazgarriak; etxeko hatuak, burdinazkoak nahiz zeramikazkoak, janaria prestatzeko eta elikagaiak zerbitzatzeko erabili...\nEraiki Zure Etxea (Zutabetik Hazi eta Hezi). Familian egiteko Tailerra\nNork bere etxea planifikatzeko aukera izango du, kartoiaz baliatuz. Neurtzeko erak erabiltzen irakatsiko zaie umeei, baita etxe barruko espazioak antolatzen eta etxe tradizionaletako eta egungoetako (eurenak) espazioekin alderatzen ere. Halaber, bizitetxe eta etxe kontzeptuen arteko aldea azpimarratuko da, euskal mundu tradizionalean funtsezko xehetasuna...\nEuskal Etxeko Hatuak. Hitzaldia Maite Jiménez eta Amaia Mujika-ren eskutik\nLihoak, oihal bihurtuta, baserria eta baserritarrak jantzi ditu. Hitzaldi horretan hainbat alderdi izango dituzte hizpide hizlariek: lihoa landatzeko era; etxerako, norberarentzako eta errituetarako jantzi bihurtzea, eta horien inguruan eratuz joan ziren erabilerak eta ohiturak. Era berean, gurutze-puntuko apainketaz ere arituko dira, euskal ehungintzaren...


Irekia Eusko Jaurlaritza - Gobierno Vasco :: Ebazpena, Garapenerako Lankidetzaren Euskal Agentziaren zuzendariarena, ekintza humanitarioko estrategia markoen finantzaketa-linearentzako laguntzak garapenerako lankidetzaren kargurakoak ebazten dituena. 2014.urtea. (2014-06-03(e)ko Kontseiluan hartutako erabakiaren laburpena)\nEbazpena, Garapenerako Lankidetzaren Euskal…\nGOBERNUAK 2 MILIOI EURO BIDERATUKO DITU GIZA EKINTZAKO ESPARRU ESTRATEGIETARA\nEusko Jaurlaritzak 2 milioi euroko diru-laguntzak ematea onartu du, giza ekintzako esparru-estrategietara bideratzeko.\nGaur onartutakoak Garapenerako Lankidetzaren Euskal Agentziak ematen dituen laguntza-lerroen barne daude. Noizean behingoak baino sakonera nahiz irismen handiagoko esku-hartzeak laguntzeko helburua dute eta krisialdi humanitarioei aurre egin behar dieten herrialdeetara bideratuta daude. Gainera, herrialdeok garatzeko prozesuetara lotuta daude, krisialdiak eragindako zaurgarritasunei aurka egiteko.\nHain zuzen, aurtengo diru-laguntzak Kolonbia/Venezuelan, Kongon eta Palestinan proiektuak abian dituzten hiru euskal erakunderentzat izango dira. Hauek dira:\nAlboan Fundazioa, ekintza humanitarioko lana sendotzeko, Kolonbian eta Venezuelan bortxak eta indarkeriak eragindako desplazatuei dagokienez.\nACNUR-Euskal Batzordea, Kongoko emakumeek jasaten duten bazterkeria sozio-ekonomikoa eta sexu-indarkeria.\nUNRWA (Euskadi)-Ekialde Hurbileko errefuxiatu palestinarren aldeko Nazio Batuen Erakundea, Gazako emakumeen zaurgarritasuna murrizteko, ahalduntze estrategien bidez.


About: Avignoneko Aitasantutzaldia\nAvignoneko Aitasantutzaldia kristautasunaren historian 1309etik 1377ra doan tarteari deritzo. Epe horretan zazpi aita santuk bere egoitza Avignonen ezarri zuten (gaur egungo Frantzia): * Klemente V.a: 1305–1314 * Joan XXII.a: 1316–1334 * Benedikto XII.a: 1334–1342 * Klemente VI.a: 1342–1352 * Inozentzio VI.a: 1352–1362 * Urbano V.a: 1362–1370 * Gregorio XI.a: 1370–1378 * Klemente VII.a: 1378–1394 * Benedikto XIII.a: 1394–1423 (Avignonetik kanporatua 1403an)\nAvignoneko Aitasantutzaldia kristautasunaren historian 1309etik 1377ra doan tarteari deritzo. Epe horretan zazpi aita santuk bere egoitza Avignonen ezarri zuten (gaur egungo Frantzia): * Klemente V.a: 1305–1314 * Joan XXII.a: 1316–1334 * Benedikto XII.a: 1334–1342 * Klemente VI.a: 1342–1352 * Inozentzio VI.a: 1352–1362 * Urbano V.a: 1362–1370 * Gregorio XI.a: 1370–1378 1378an Gregorio XI.ak berriro egoitza Erromara mugitu zuen eta han hil zen. Hurrengo hautaketen inguruko eztabaida bat dela eta, kardinal batzuek euren egoitza Avignonen mantendu zuten, eta bi antipapa hautatu zituzten: * Klemente VII.a: 1378–1394 * Benedikto XIII.a: 1394–1423 (Avignonetik kanporatua 1403an) 1378tik 1417ra arteko epea nahiko korapilotsua da eta historialariek Mendebaldeko Zisma gisa izendatu dute. Antipapa ugari egon ziren eta fakzio ugari sortu ziren Eliza Katolikoaren barruan, zuten loialtasunaren arabera. Konstantzako Kontzilioak egoera konpondu zuen 1417an. Aita Santuen Lurraldea (gaur egun Vatikano Hiria) handia zen garaiotan, eta Avignonez gain Venaissineko konterria ere hartzen zuen bere barruan. Frantziar Iraultza gertatu ondoren, 1791an, Frantziako lurrak izatera igaro ziren. (eu)\nAvignoneko Aitasantutzaldia kristautasunaren historian 1309etik 1377ra doan tarteari deritzo. Epe horretan zazpi aita santuk bere egoitza Avignonen ezarri zuten (gaur egungo Frantzia): * Klemente V.a: 1305–1314 * Joan XXII.a: 1316–1334 * Benedikto XII.a: 1334–1342 * Klemente VI.a: 1342–1352 * Inozentzio VI.a: 1352–1362 * Urbano V.a: 1362–1370 * Gregorio XI.a: 1370–1378 * Klemente VII.a: 1378–1394 * Benedikto XIII.a: 1394–1423 (Avignonetik kanporatua 1403an) (eu)\nAvignoneko Aitasantutzaldia (eu)


Euskal triatloirako dena prest - Urola Kostako Hitza : Urola Kostako Hitza\nMikel Larrañaga: “Nola edo ahala, aizkoran atera behar diot aldea, gero korrika aurretik hasteko” Apustuaren bezperan zer moduz zaude? Azken egunera ailegatuta alferrik da gaizki nagoela esatea. Egia esan, oso ondo eta gustura nago. Dudan beldurra da entrenamenduetako denborak plazan ez ematea, baina lan saioetako maila plazan ematen badut, ni gustura. Goizean jaiki eta apustura arteko orduak nola igaroko dituzu? Lasai antzean. Goizean, Urrestillara, Loreto aldera, egingo dut mendi buelta. Gero, etxe berria eraikitzen ari garenez, han entretenituko dut burua, lantxoren bat edo beste egiten. Zer bazkalduko duzu? Amak prestatuko dizkidan makarroiak eta oilasko pixka bat. Eta afaldu? Mendizabalenean mahaira ateratzen duten dena. Orain arte zaintzen aritu gara, eta 1866 kopa bat ere edan beharko dugu. Harri jasotzen, aizkoran eta lasterka arituko zarete. Non egongo da gakoa? Aizkoran. Harria jasotzearena hiru bat minutuko lana da, eta hor ez dago batak besteari aldea ateratzerik. Nola edo hala, aizkoran atera behar diot aldea, gero korrika aurretik hasteko. Izan ere, badakit harekin batera edo atzetik hasten banaiz lasterka ez dudala zereginik, korrika ni baino gehiago baita. Aizkoran bi enborren errenta emana diot, eta egin behar dudana da beste bat kendu, hura korrikan hasterako nik abantaila edukitzeko. Esan ohi da apustua lotzen den egunean irabazten dela. Bi enborreko abantaila emanda, ez al zara eskuzabalegia izan? Apustua egin genuen egunean, nire laguntzailea den Inixio Zendoia Basandeik esan zidan irabazteko modukoa egin genuela. Korrika egitea gauza bat da, eta, bestea, plazari bueltaka aritzea. Bai, 75 buelta eman behar dizkiogu plazari. Halere, jendeak esaten zidan korrikarako zezen plaza txarra dela, baina lur oso ona du, eta gu ibiltzen garen abiadurarako ez da hain txarra. Egia esan, uste nuen gehiago sufrituko nuela. Eguraldiari dagokionez, zer kondizio litzateke ideala? Euria dago iragarrita, eta asko eginez gero, ibilian-ibilian, arriskua dago lokatza sortzeko. Ederrena litzateke ateri egitea eta lainope, freskura pixka batekin, ez berotzeko. Nolanahi ere, egiten duena egiten duela, biontzat giro bera izango da. Moto lasterketetan, pilotuek geldialdia egiten dute boxetan, depositua betetzeko, pneumatikoak aldatzeko… Harri jasotzea, aizkora eta korrika batzen dituen triatloia egin ahal izateko arropa, oinetakoak… aldatzeko nola moldatuko zara? Zein laguntzaile izango dituzu? Oinutsik jasoko dut harria, eta 20 altxaldi egitean, txalekoa, gerrikoa eta galtzak kenduko ditut, eta azpitik eramango ditudan malletan geratuko naiz. Zapatilak jantzi eta aizkorari ekingo diot. Jon Unanue Goenatxo, Joxe Ugarteburu eta Basandei izango ditut alboan, laguntzen. Eneko Otañoren aurkako aizkora apustua irabazi egin zenuen, 2014an. Biharkoa zure bigarren desafioa duzu. Bai, eta zezen plazan ariko naizen lehen aldia dut biharkoa. Plazara amuletoren bat-edo eramango al duzu soinean? Ez. Hori bai, hasterako, baita entrenamenduetan ere, aitagurea beti egiten dut. Zeruan jainkorik bada, ba laguntzeko, eta ez badago ba, kito. Badaezpada, egin. Nola ikusten duzu Txikon? Hura mutil gogorra da, eta sufritzen badaki. Mendi horietan ibilita zailduta dago mutila. Hark berea beti emango du, hori garbi dago. Erronka irabazi nahi badut, bera baino gehiago egin beharko dut. Zeure inguruan zer giro sumatzen duzu? Etxean, aita-amak ez dira apustu zaleak. Eta neskalaguna ere azkar haserretzen da erronkaren bat lotuz gero. Baina apustu bezperan, ez dago besterik, eta animatzen naute. Otañoren kontrako erronkara ez zirela joango esan zidaten, baina, gero, ustekabean, han azaldu ziren. Eta bihar ere plazan izango dira. Apustua irabaziz gero, nori eskainiko diozu garaipena? Egunero-egunero babesa ematen inguruan izan ditudan laguntzaile kuadrillatxoari eta etxekoei. Eta arerioa mendean hartuz gero, lortutako irabaziekin zer egin pentsatu al duzu? Bai. Etxe berria ari gara egiten, eta han inbertituko dut. Halere, nik ez dut nahi dirua irabaztea, Txikoni irabaztea, baizik. Alex Txikon: “Lan txukuna eginez gero, baditugu aukerak irabazteko” Biharko desafioari begira, nola zaude? Ondo, tentsio puntu batekin, baina kontrolatuta dut; izan ere, urduritasuna gehiegizkoa bada, jan egiten zaitu horrek. Ez naiz Mikel bezain plaza gizona honetan, baina mendian-eta esperientzia badut, eta, oro har, oso gutxitan jartzen naiz urduri. Bihar, apustura bitartean, zer egingo duzu? Egunerokoa. 07:00ak aldera jaiki, gosaldu eta Lemoatxan barrena ordubete inguruko mendi buelta egingo dut. Eta bazkaltzeko, zer? Pasta apur bat eta okela. Garaiz bazkalduko dut, digestioa ondo eginda ateratzeko plazara. Apustu ondoren goserik bai? Oro har, gutxi. Esfortzua eginda gero ez zait sartzen jatekoa. Hiru kirol modalitateetan, zein izango da Larrañaga mendean hartzeko gakoa? Apustuaren gakoa aizkoran egongo da. Harria jasotzen bera izango da aurretik, hori argi eta garbi, baina lan horretan aldea ez da izango handiegia. Eta korrikari dagokionez, ikusi beharko da… Aizkoran izugarrizko aldea ateratzen badit, gero nik ezingo diot hori lasterka kendu. Arerioa baino bi enbor gutxiago ebakiko dituzu. Korrikarako garaian, gainera, 21 kilo arinagoa zara. Larrañaga ez al da eskuzabalegia izan? Bi egurren abantaila eman dit bai, baina kontuan izan behar da martxoaren 16an 66 kilo nintzela [78 kilo da orain]. Hiru hilabetetan prestatu behar izan dut eta izugarri kostatu zait aizkoran erritmoa hartzea. Gainera, bera aizkolaria da. Apustua hitzartzen denean irabazten dela dio esaerak… Aurreko bietan bai, mahaian galdu genituen apustuak, baina, oraingoan, parekatuta dago desafioa. Badakit zertan sufrituko dudan, baina entrenamenduetako maila plazan eman eta lan txukuna eginez gero, baditugu aukerak irabazteko. Zein da zezen plazan korrika egitearen zailtasun handiena? Gerriaren atzealdea kargatzen da, eta luze egiten da. Hor gakoa izango da aizkoran lanak zer-nola egiten ditudan. Zer eskatzen diozu eguraldiari? Euria egin dezala. Hartara, pista pisutsu jarriko da, eta berari kostatu egingo zaio korrika egitea. Edo, bestela, eguzkiak berotu dezala ondo; nik sufrituko dut, baina hark gehiago. Guk muturreko egoerak behar ditugu. Moto lasterketetan, pilotuek geldialdia egiten dute boxetan, depositua betetzeko, pneumatikoak aldatzeko… Bihar triatloian arropa, oinetakoak… aldatzeko nola moldatuko zara? Zapatilak jantzita altxako dut harria, eta azpitik aizkorarako arropa eramango dut, baina, gero, txalekoa, gerrikoa, zapatilak eta prakak kentzen minutu eta erdi beharko ditut. Aizkoratik korrikara berdin-berdin goaz. Zein izango dituzu ondoan? Joseba Ostolaza eta Ernesto Ezpeleta Bihurri. Biharko desafiora eramango al duzu amuletorik? Bai, Nepalen erosi nuen koral naturaldun lepokoa. Nola ikusten duzu Larrañaga? Egundoko plaza gizona da, oso ondo prestatuta dago, eta pisuz eta sasoiz indartsu. Ingurukoek zer diote biharko desafioaz? Apustuaren mundua Bizkaian ez da bizi hemen bezala. Jendeak badaki erronka dudala eta kalean-eta aitatzen didate. Amak dio agian ez dela etorriko, semea sufritzen ikusita sufritu egiten duelako, baina, bai, etxeko guztiak hemen izango dira bihar. Larrañaga mendean hartzen baduzu, norekin oroituko zara? Ez dakit. Sentitu egin behar da momentua hori esateko. Irabazten baduzu, zer egingo duzu eskuratzen duzun diruarekin? Apustu hau prestatzen aritu garen guztion artean banatuko genuke zati bat, eta gainontzekoa SOS Himalaya eta Felix Baltistan fundazioetara bideratuko dugu.


Pasaiako EH Bilduk dei egin nahi die herritarrei arduraz jokatzen jarrai dezaten\nEzin dugu ahaztu oraindik ere Covid-19 gaitza gure artean dagoela, horregatik, inoiz baino garrantzitsuagoa da elkarbizitza arauak errespetatzea.\n| 2020-06-04 13:19:00\nKonfinamenduaren lasaitzearekin batera, kalera irteteko eta azken hilabeteetan egin ezin izan ditugun ekintzak egiteko gogotsu gaude denok. Baina, ezin dugu ahaztu oraindik ere Covid-19 gaitza gure artean dagoela. Inoiz baino garrantzitsuagoa da prebentziorako ezartzen diren neurri eta arauak errespetatzea, batez ere, hauei esker eta elkarri zainduz lortuko dugulako gaitzari aurre egitea eta elkarbizitzan sakontzea.\nNeurri horien artean, auto babesa eta distantzia soziala mantentzea ditugu garrantzitsuenak eta, jakina denez, badira gure herrian zenbait gune berezi non distantziak mantentzea zaila egiten zaigun.\nGune hauek Pasai Donibaneko kale zaharra eta Puntetako pasealekua eta San Pedroko Puntetako pasealekua dira. Hauek duten bereiztasunagatik – kale bakarra – arreta handiagoa jarri behar dugu, eta batez ere, ezarri diren edota ezarriko diren arau berriak errespetatu behar ditugu.\nHonekin batera, gogorarazi nahi genuke udal ordenantzek indarrean jarraitzen dutela eta aipatutako bi gune horietan trafiko ordenantza berezia dagoela. Kotxe eta motorrek ezin dute nolanahi gora eta behera ibili eta bertara sartu ahal izateko baldintza bereziak bete behar dira. Beraz, arren eskatzen dugu arauak errespetatu daitezela eta elkarri zaintzeko neurriak errespetatu ditzagula.\nEra berean, inoiz baino garrantzitsuagoa da gure bazterrak zaindu eta herria garbi mantentzea, horregatik, lerro hauetatik dei egin nahi diogu herritik dabilen pertsona orori zaborra dagokion edukiontzietan sar dezan, baita zakurren jabeei hauen eskrementuak jaso ditzaten. Herria garbi mantentzea denon ardura da.\nAzkenik, Arrokandieta bisitatu nahi duen orori zentzuz joka dezan eskatu nahi diogu. Ezin dira inolaz ere joan den asteburuko irudiak errepikatu – kotxe pilaketak, talde handiak barbakoa eta mahaietan… – eta horregatik arduraz jokatu eta elkarri zaintzeko deia egin nahi dugu.\nAmaitzeko, azken eskaria Pasaiako Udalari egin nahi diogu. Udalaren zeregina da kontrol neurriak ezartzea, elkarbizitza errazteko, eta batez ere, herritarrak babesteko. Beraz, zenbait neurri hartzen ari diren arren, agerikoa da hauek ez direla nahikoak eta gehiago hartu behar direla.\nGure aldetik, Pasaiako EH Bilduko kideok Pasaiako Udalean babes komunitarioarekin eta herritar ororen auto babesarekin zerikusia duten proposamenak egiten jarraituko dugu. Zaindu gaitezen.


Ezpeletako Gauargi festibalean aritu dira Dugunako dantzari txikiak — dantzan.eus\nHemen zaude: Hasiera › Komunitatea › Duguna - Iruñeko dantzariak › Ezpeletako Gauargi festibalean aritu dira Dugunako dantzari txikiak\nGure dantzari txiki, irakasle eta musikariak, Ezpeletako karriketan. Argazkia: Iñaki Zugasti\nAurreko batean aipatu genizuen moduan, munduko txoko ezberdinetako dantzak ardatz dituen Gauargi festibalen parte hartu dute gure dantzari txikiek uztailaren ondarrean. Urrundik etorritako dantza taldeekin batera —Kroazia, Polonia, Sri Lanka...— Euskal Herriko dantza talde bat izaten da egunero dantzan. Aurtengo edizio honetan, lehenengo hiru egunetan, Duguna - Iruñeko dantzarien dantza eskolako dantzariak izan dira euskal ordezkari gonbidatuak.\nGauzak honela, uztailaren 19an, goizean goiz, Arrotxapeko gure egoitzan elkartu, emanaldietarako materiala autobusean kargatu eta bideari ekin diogu. Goizeko 10:00etan Ezpeletara iritsi bezain pronto dantzarako atondu eta herrian kalejira eta dantza emanalditxo bat eman dugu. Honen ondotik, arropa erantzi eta bazkal aurretik jostetan aritzeko aukera izan dute gure txikiek.\nArratsaldean, herrialde ezberdinetako haurrak ezagutu eta haiekin aritu dira aitzin-gibel. Orduek aurrera egin ahala, agerraldia hurbildu zaigu eta, afal ostean, janzteko tenorea ere bai. Euria eginen ote duen ala ez argitzeko saiakeren ondotik, Ezpeletako aretora oinez igotzea hobetsi dugu. Eutsiko diola ematen duen arren, sekulako zaparrada bota du dantzan ari ginelarik. Dantzarako jantziak delikatuak baitira, ez da sobera egokia euripean ibiltzea. Hortaz, gure autobus gidaria korrika batean abiatu da arropa gordeta dugun lekura, autobusaren bila. Eskermil aunitz, Carlos, halako laguntza emanik!\nLehenengo emanaldi honetarako Ibai Indart, Beñat Lopez eta Aitor Huarte izan dira gure soinulariak, bai gaitarekin bai eta txistuarekin ere. Emanaldiaren lehen atala dantzari nagusiei egokitu zaie. Sanferminetako trokeo-dantzen zikloko bi dantza eman dituzte: zinta-dantza eta ezpata-brokelena. Hauen ondotik, gaztetxoen txanda iritsi da, Arizkungo sagar-dantza eta Baztango zortzikoa eman dituztelarik.\nUztailaren 20ean, bigarren egunean, kalejira programatu digute goizean, baina eguraldia ez dugu lagun izan eta bertan behera geratu da. Honek egunaren parte haundi bat jostatzeko, prestaketa mentala egiteko, elkar ezagutzeko eta konpainiaz gozatzeko aukera eman digu. Eta horrelaxe izan da. Ikasle bat bera ere ez da geldirik izan, futbolean, elkarri trentzak nola egin ikasten, beste herrialdeetako gazteekin solasean… aritu dira. Baina ez da dena aisia izanen! Lanerako unea ere iritsi zaigu. Gure dantzariak jantzi eta, honakoan, aurreikusle izanik, autobusean, Ezpeletara igo gara, aurreko eguneko areto berberean gure dantzak ematera. Bertan, Gipuzkoako hainbat dantza —Agurra, makila txikiena eta Uztai-txikiena— eman dituzte helduenek eta gazteendako sortutako soka-dantza txikienek. Azken honetan beste herrialdeetako dantzariak, festibaleko antolatzaileak eta gurasoak gonbidatu dituzte dantzara gure txikiek, modu literalean “dantzara gonbidatu”, haiek ere fandangoa eta arin-arina dantzatu behar izan baitituzte. Une berezia izan da benetan!\nAzkenik, larunbata iritsi da, azken eguna. Honakoan formatoa nahikoa ezberdina izan da. Aurreko bi egunetan beste herrialdeetako dantzari askoren eremuan dantzatu izan gara, areto batean. Honakoan, aldiz, kalean dantzatu gara. Plazan. Gure ingurunean. Helduenek aurreko eguneko errepertorioa errepikatu dute: Agurra, Makil-txikiena eta Uztai-txikiena. Bestalde, dantzari txikienek dantza berezia eman dute. Berezitasuna dantzaren sorlekuan, sortzaileetan eta elkarrekin dugun harremanean datza. Hain zuzen ere, Gauargi jaialdirako gonbita helarazi diguten Iruretagoienatarrek, Jon eta Claude aita-semeek, sortutako Miarritzeko San Martinen Ezpata-dantzaren baitan aurkitzen den arku-dantza baita. Gainera, jaialdian aritu ziren hainbat dantzari 2017ko San Martin Ezpata-dantzan aritu ziren arku-dantza hau bera ematen.\nLarunbatean Ezpeletan barna erronda pare bat egin ditugu eta, tarteka, dantza zenbait ere bai. Bi txanda izan ditugu eta, plazerrez, beste herrialdeetatik etorritako taldeetako bat edo beste ikusi ahal izan ditugu. Aipagarria da, jardunaldi honetan eguraldiak ez zituela bakarrik dantzariak errespetatu, baizik eta ederki portatu zela. Erran nahi baita, tenperatura eta argi ederrez lagundu duela ekiak Ezpeletan ospatu jaialdia.\nEmanaldi guztiak amaituta, afaltzeko tenorea iritsi da eta honekin batera une gazi-gozo bati aurre egin behar izan diote gure dantzari txikiek. Batetik, etxera bueltatzea litzateke una gozoa, baina bertan ezagutu lagun berriak atzean uzteak tristura ekartzen duenez, denbora dexente hartu digu despedidak.\nAukera eder hau ederki profitatu dute, beraz, gure txikiek. Horrexegatik, gure eskerrik beroenak eman nahi dizkiogu Gauargi jaialdiaren antolakuntzan ibili diren guztiei, horrenbeste talde eta jende mugitzea, kudeatzea eta dantzaraztea ez baita lan aisa. Milesker aunitz!\nEskerrak ere, hamaikagarre aldiz, Iñaki Zugastiri, horren argazki ederrak harturik! Hona hemen sorta zabal bat:


50. eta 60. hamarkadetan iritsitako etorkinen testigantzak, asteartean, 'Ur Handitan' | El Diario Vasco\nTelevisión50. eta 60. hamarkadetan iritsitako etorkinen testigantzak, asteartean, 'Ur Handitan'\n50. eta 60. hamarkadetan iritsitako etorkinen testigantzak, asteartean, 'Ur Handitan'\nJon Maia bertsolaria eta Fernando Morillo idazlea ere saioan izango dira, espainiar etorkinen seme dira eta / Fraile\nIntegrazio prozesua nola bizi izan zuten galdetuko die Xabier Madariagak\nMartes, 3 abril 2018, 10:38\nFrankismo garaian, gerra ostean, 50eko eta 60ko hamarkadetan, Extremadura, Gaztela edo Andaluziatik milaka etorkin iritsi ziren Euskal Herrira, etorkizun hobe baten bila. Haien bizitza atzean utzi eta ezagutzen ez zuten lurralde batera iritsi ziren. Jendea, hizkuntza, paisaia? Dena zen berria haientzat. Mende erdi bat igarota, euskal gizartearen parte dira, baina nola bizi izan zuten integrazio prozesu hori? Zer nolako harrera egin genien euskaldunok? Estereotipoak eta aurreiritziak alde batera utzita, Frankismo garaian iritsitako etorkinen testigantzak jaso ditu 'Ur Handitan' saioak.\nMeliton Rodriguez Extremadurako Quintana de la Serena herrian jaio zen. Sei urte zituela iritsi zen Azpeitira, ama eta neba-arrebekin batera tren bidaia luzea egin eta gero. Aita urtebete lehenago iritsi zen, eta familia etortzeko diru nahikoa aurreztu zuenean, tren bidaia ordaindu zien. Sanjuandegi auzoan beste etorkin batzuekin batera bizi izan ziren pisu batean; hamaika lagun guztira. Melitonek kalean ikasi zuen euskaraz eta Zumaian ikusi zuen lehenengo aldiz itsasoa. Behin baino gehiagotan deitu zioten 'mantxurriano', baina ez da inoiz damutu Euskal Herrira etortzeaz. Gaur egun, azpeitiartzat du bere burua.\nMelitonen bizipenak beste hainbat etorkinen antzekoak dira. Juli del Sol Cacereseko herri txiki batetik iritsi zen Errenteriara 1968an. 50 urte geroago malko artean gogoratzen du Caceresetik Errenteriara bidean Etzegarate mendatean gelditu ziren momentua: 'Mendi berdeak, baserriak ? Zer da hau? pentsatu nuen, mundu berri batera etorri naiz'. Juliren ustez, mundu berri hura ez zen erraza izan hasieran etorkinentzat, baina gaur egun Extremadurara ?oporretara bakarrik? doala nabarmentzen du.\nAmparo Monroy eta Benito Sánchez Valladolidetik etorri ziren Goierrira eta Tolosaldera. Elkarrengandik oso gertu dauden bi herri txikitakoak dira, eta oso antzeko bizipenak dituzte, baina 'Ur Handitan' saioak elkartu dituen arte ez zuten elkar ezagutzen. Topaketa horretan emozio handiz hitz egin dute euskal gizartean egin duten ibilbideaz eta haien jaioterriko oroitzapenez.\nMercedes Carreira eta Manolo Varela galiziarrek, berriz, Bilbo aukeratu zuten helmugatzat. Masustegi auzoan ohikoa zen bezala, haien eskuz eraiki zuten etxea, eta 60 urte geroago hantxe jarraitzen dute. Iritsi zirenean, ur iturririk ere ez zegoen auzoan. Gaur egun, inolako zerbitzurik ez da falta. Hori guztia galiziar etorkinek egin dute. Mercedes Masustegiko Jubilatuen Elkarteko presidentea da gaur egun.\nJon Maia bertsolaria eta Fernando Morillo idazlea ere espainiar etorkinen semeak dira, eta Ur Handitan saioan gogoeta egin dute haien familien jatorriari buruz eta horrek haien bizitzan izan duen eraginaz.\nEspainiar etorkinen testigantzak, beraz, astearte honetan, apirilak 3, 22:30ean, ETB-1en eta eitb.eus-en.\n‘Allí Abajo’ regresa como líder en su cuarta temporada 'Allí abajo', estreno con liderato y polémica


‘Non dago Mikel?’, Guadalajarako Nazioarteko Zinema Jaialdian\nGuadalajarako Nazioarteko Zinema Jaialdian lehiatuko da ‘Non dago Mikel?’\nBy Erredakzioa|2021-08-19T13:02:25+02:0019 abuztua, 2021|\nNon dago Mikel? filma Guadalajarako (Mexiko) Nazioarteko Zinema Jaialdiaren (FICG) Dokumental Iberoamerikar Onenaren lehiaketa ofizialaren parte izango da. Datorren urriaren 1etik 9ra bitartean ospatuko da.\nSare sozialen bitartez zabaldutako erreakzio ugarietan atzeman daitekenez, poz handiz jaso dute lan taldeak zein publiko orokorrak filma hautatua izan denaren albistea. Dokumental Iberoamerikarren konpetentzia sailean parte hartuko du filmak, jatorri iberoamerikarreko beste hainbat proiekturekin batera.\nAmaia Merinok eta Miguel Angel Llamas Pituk zuzendutako lana Izar Films eta Ahotsa.info-k ekoitzi dute, garaiko artxiboko materiala eta hildakoaren familiaren eta kasuarekin zerikusia duten pertsonen testigantzak bilduta. Iragan Donostiako Zinemaldiaren 68. edizioko epaimahaiak Euskal Zinemaren Irizar Sariaren aipamen berezia eman zion, eta Bizkaiko Foru Aldundiak Lauaxeta 2020 garaikurra eman zion ikus-entzunezko kategorian, memoria historikoa jorratzen duten dokumentu-formatuko lanei eginiko aitortza gisa.\nFilma zalaparta handiz heldu zen aretoetara otsailaren 26an, egun batzuk lehenago publiko egin baitziren Alberto Perote CESIDeko koronel eta zerbitzu sekretuetako buruaren eta Pedro Gomez Nieto Guardia Zibileko kapitainaren arteko elkarrizketa bat jasotzen zuten grabazioak. Bertan, Gomez Nietok Zabalza Intxaurrondo kuartelean torturatuta hil zutela entzun daiteke.\nBada, datorren urriaren 1etik 9ra bitartean ospatuko den Guadalajarako (Mexiko) Nazioarteko Zinema Jaialdia izango da gainditu beharreko hurrengo langa.\nGurean ere ikusgai\nItsasoz bestaldera joateko beharrik gabe ere, oraindik bada gurean filmaz gozatzeko aukerarik. Gaur bertan, esaterako, Zarrakazteluko (Nafarroa) Mojen Patioan emango dute, iluntzeko 22:00etatik aurrera. Sarrera libre eta doakoa izango du saioak.


Ez al duzu zeurea aukeratu oraindik?\nAbba Hoteles-ekin txango bat egitea hori baino askoz gehiago da. Gure profesional-taldeak esperientzia ahaztezina bihurtuko dute zure bidaia, ezin azalduzko sentsazioekin, egia bihurtutako amets batean. Hiriko hotelak dauzka lekurik onenetan, xarmadun hotelak ametsetako kokaguneetan, mendiko hotelak egonaldi enogastronomikoez gozatzeko eta hotelak hondartzarik politenetan eta golf-zelai onenetan.\nGure hotel guztiak zure desiren neurrirako txango bat eskaintzeko prestatuta daude. Aukeratu al duzu zeurea?\nGure hotelak eta gure profesional-taldeak esperientzia ahaztezina bihurtuko dute zure bidaia.\nBikote-txango bat egitea plan ezin erakargarriagoa da. Xarmadun hotel batez gozatzea ametsetako leku batean, txanpain eta marrubiz lagundutako ongietorri berezi batekin edo birentzako masaje batekin dira gure proposamenetako batzuk.\nAmetsezko mendi eta paisaiak deskubritzea, haitzulo eta mendi-bideetatik ibiltzea, burutik pasa ere egin ez zaizkizun parke naturalez eta txangoez gozatzea… abba Hoteles-ekin oso erraza da naturaz gozatzea eta inoiz baino biziago sentitzea.\nBizikleta-zaleek beren bidaietarako konplizerik onena aurkituko dute abba Hoteles-en. Bai profesionalek, bai zale hutsek txango ahaztezinak egin ditzakete norako paregabeetako ibilbide liluragarrietan zehar. Abenturaz gozatzea beste ardurarik ez izateko behar duten guztia aurkitu dute gure hoteletan.\nHiriak maite dituzten bidaiariek ere beren logela daukate abba Hoteles-en. Aisialdirako nahiz negozio-kontuetarako bidaiatzen bazara eta hiriak maite badituzu erosotasun bakar bati ere uko egin gabe zure egonaldiaz gozatzeko behar duzun guztia daukagu.\nTxango enogastronomiko batek bizitzan behin gutxienez bizi beharreko sentsazio ugari eskaintzen ditu. Deskubritu abba Hoteles-ekin leku bakoitzeko gastronomia eta ardoak, gertuko sukaldaritza, aho-sabaia txunditzeko zapore paregabeak eta zentzumen guztiak esnarazten dituzten esperientziak, dagoen plazerrik handienetako batez gozatuz: gastronomiaz.\nBatzuetan, gure gorputzak eta gogoak etenalditxo bat behar dute beren patxada eta oreka berreskuratzeko. abba Hoteles-en patxada hori aurkituko duzu, masaje erlaxagarri bat, ur-zirkuitua, spa eta lasaitzera eta atseden hartzera garamatzaten tratamenduez lagundutako txangoei esker.\nMaskotak familiako kide bat gehiago dira eta abba Hoteles-en beso zabalik onartzen ditugu gure Pet Friendly hoteletan, gure ostatu-hartzaile guztiak bezalaxe. Oporraldi ahaztezin bat bizitzeko garrantzitsua baita konpainiarik onenean egotea.\nGauza gutxik ematen dute familian egindako bidaia batez gozatzeak baino zorion handiagoa. Oroimenez, une paregabeez eta, bereziki, gehien maite dituzunekin partekatutako irribarre ugariz betetako esperientzia alderaezina.\nHotel espezializatuak zuretzat eta zure enpresarentzat Espainiako hiri nagusietan, eta orain baita Andorran eta Berlinen ere


Giza Eskubideen Egunean aktibistek egindako lana nabarmendu du NBEk | Consumer\nGiza Eskubideen Egunean aktibistek egindako lana nabarmendu du NBEk\nEstatuei "edozein egoeratan" babesteko eskatzen die.\nGiza Eskubideen Eguna dela eta, NBEko idazkari nagusiak, Ban Ki-moonek, giza eskubideen aldeko aktibistek diskriminazioaren aurkako borrokan eta berme horiek harrapatzean duten “funtsezko eginkizuna” aitortu nahi izan du. Horregatik, “edozein egoeratan” babesteko eskatu zien estatuei.\nBan Ki-moonek adierazi zuenez, giza eskubideak babesteko eta sustatzeko legeak ezinbestekoak diren arren, “aurrerapenak beren eta gainerako pertsonen bermeen alde borrokatzeko arriskuan dauden defentsariei esker lortzen dira”. “Defendatzaileak talde anitza dira, erakunde zibil baten parte izan daitezke, kazetari bat edo inguruan ikusten dituen gehiegikeriek eragindako herritar isolatu bat”, esan zuen. Haren iritziz, guztiek partekatzen dute abusuak azaltzeko eta, beraz, ahulenak babesteko eta zigorgabetasunari amaiera emateko konpromisoa.\nGogorarazi zuen aktibistek askatasunaren eta giza duintasunaren alde lan egiten dutela, eta, batzuetan, eraso egiten dietela, baita hil ere, oinarrizko berme horiek defendatzeagatik. “Giza eskubideen defendatzaileen bizitza arriskuan dagoenean, denok gaude segurtasun gutxiago? Giza Eskubideen Egun honetan, inspiratu gaitezen mundu bidezkoago baten bila dabiltzanengan, eta gogora dezagun denok izan gaitezkeela giza eskubideen aktibista”, eskatu zuen Banek.\nEuropako Batasunak (EB) ere dei egin die gobernu guztiei, legeak aplikatzean giza eskubideak “modu legitimoan eta baketsuan” errespeta daitezen. Catherine Ashton EBko goi-ordezkariak nabarmendu zuenez, “mundu osoan gertatzen diren giza eskubideen urraketak desagerrarazteko lan egiten duten gizabanako ausart horien lana aitortu eta babesten dugu”.\nBaliabide ekonomikoak dituzten giza eskubideen defendatzaileen lana babestu zuen Bruselak. 2007tik 2013ra, EBk 40 milioi euro konprometitu ditu. Gainera, aurten, arrisku handiko 150 ekintzailek baino gehiagok jaso dute EDDH (Demokraziarako eta Giza Eskubideetarako Europako Tresna) erakundearen laguntza.\narriskuak defendatzaileak ekintzaile garantías-eu giza eskubideak


Diru sarrerak bermatzeko errentaren hartzaileen kopuruak gorantz jarraitzen du | Ekonomia | Berria\nDiru sarrerak bermatzeko errentaren hartzaileen kopuruak gorantz jarraitzen du\nAbenduan 339 hartzaile gehiago zerrendaratu dira; 54.747 herritarrek jasotzen dute DSBE diru sarrerak bermatzeko errenta Araban, Bizkaian eta Gipuzkoan, iaz baino 2.292 pertsona gehiagok (+%4,4).\nLanbideren bulego bat, artxiboko irudian. Luis Jauregialtzo / Foku Tamaina handiagoan ikusi\nKoronabirusak erabat irauli du DSBE diru sarrerak bermatzeko errentaren hartzaile kopuruen beheranzko joera, eta azken hilabeteetan , gero eta gehiago izan dira laguntza horren beharra izan duten herritarrak Araban, Bizkaian eta Gipuzkoan. Pandemia iritsi zenetik, joan den otsailetik abendura bitartean 2.507 pertsona gehitu dira hartzaileen zerrenda horretara, horietatik 339 azken hilabeteetan. Abendu bukaeran, guztira 54.747 hartzaile zituen diru sarrerak bermatzeko errentak, iazko abenduan baino 2.292 gehiago (%4,4).\nHala ere, hartzaileen igoera hori «modu neurritsuan eta iraunkorrean» ari dela gertatzen azpimarratu du Elena Perez Barredo Eusko Jaurlaritzako Enplegu sailburuordeak, aurreko krisian, duela hamar urte, DSBEren hartzaile kopurua urte betean %40 handitu zela gogoratuz.\nDSBE jasotzen duten pertsonen %18k lanpostu prekario bat dute; %23,6 pentsiodunak dira; %45 langabezian daude, eta %13,3 lan merkatutik kanpo. Banaketa hori pixka bat aldatu egiten da emakumezkoetan, DSBE jasotzen duten emakumeen ia laurdena (%21,1) direlako lan prekarioa dutenak. Gizonezkoetan, berriz, egoera horretan daude hartzaileen %13,6.